Azərbaycanın dəniz sərhədini pozan İran vətəndaşları tutulub\nMart 09,2018 13:55\nAzərbaycan Respublikasının Dövlət Sərhəd Xidməti (DSX) tərəfindən sərhəd təhlükəsizliyinin təmin edilməsi sahəsində əməliyyat-axtarış və sərhəd mühafizə tədbirləri uğurla davam etdirilir.\nDSX-nin mətbuat mərkəzindən ASAN Radioya bildiriblər ki, martın 8-də gecə saat 01:25 radələrində Astara rayonu ərazisində Sahil Mühafizəsi tərəfindən naməlum üzmə vasitəsinin dövlət sərhədini pozaraq sərhəd sularımıza daxil olması haqqında məlumat daxil olub. Üzmə vasitələrinin hərəkətləri nəzarətdə saxlanılaraq həmin istiqamətdə dövlət sərhədinin mühafizəsində olan sərhəd gözətçi gəmisinə müvafiq tapşırıqlar verilib, sahil xətti boyu ərazilərdə baxış qrupları tərəfindən həssas nöqtələrdə xidmət təşkil olunub.\nAçıq dənizə doğru 25 düyün sürətlə hərəkət edən üzmə vasitəsi sərhəd gözətçi gəmiləri və iti sürətli katerlər vasitəsilə təqib edilib. Səs və sayrışan işıqlarla “Dayan” siqnalları verilib, hədəfə 250 metr məsafədə havaya xəbərdarlıq atəşi açılıb. Gəmilərin manevrləri ilə üzmə vasitəsinin sürətinin azaldılmasına nail olunub. İki saat beş dəqiqə davam edən təqibdən sonra üzmə vasitəsi saxlanılıb və ona baxış keçirilib.\nBaxış zamanı dövlət sərhədimizi pozmuş “Yamaha 150” mühərrikli layner tipli üzmə vasitəsindəki şəxslərin İran İslam Respublikasının vətəndaşları – 1985-ci il təvəllüdlü Mehran Yusif Nicat Tağı oğlu və 1984-cü il təvəllüdlü Camzəmi İsmayıl Şahvildi oğlu olmaları müəyyən edilib. Üzmə vasitəsində və sərhəd pozucularının üzərində iki ədəd smartfon tipli telefon, bir ədəd “Garmin” tipli GPS qurğusu, bir fənər, bir bıçaq və doqquz ədəd “Tramadol” dərman preparatı aşkar olunub.\nAzərbaycan Respublikasının dövlət sərhədini pozmuş üzmə vasitələrinin saxlanılması üzrə keçirilmiş əməliyyat çərçivəsində sahilboyu ərazilərdəki qapadılma tədbirləri nəticəsində “Vel” sahil nəzarəti məntəqəsinin xidməti sahəsində 7-ci yanalma körpüsünün yaxınlığında 3 bağlamada 74 ədəd birlitrlik “Qubernator” arağı aşkar olunub.\nİlkin araşdırma zamanı 2018-ci il fevralın 15-də Lənkəran rayonunun Balıqçılar qəsəbəsi istiqamətində sərhəd naryadları tərəfindən saxlanılmış 39 bağlamada 450 ədəd birlitrlik şüşə qablarda arağın və 20 şüşə “Baltika-9” pivəsinin də məhz bu cinayətkar qrup tərəfindən qeyri-qanuni olaraq dəniz yolu ilə ölkə ərazisindən çıxarılmasına cəhd göstərilməsi müəyyənləşib.


İSLAM DÜNYASINI YENİ GEOPOLİTİK GÜCƏ ÇEVİRMƏNİN ƏSAS YOLU:Asiya Birliyini yaratmaq üçün nələri etməli? - ARAŞDIRMA » www.Tərəfdar.Az\nİSLAM DÜNYASINI YENİ GEOPOLİTİK GÜCƏ ÇEVİRMƏNİN ƏSAS YOLU:Asiya Birliyini yaratmaq üçün nələri etməli? - ARAŞDIRMA\nAzad Demokratlar Partiyasının sədri\nAsiya Birliyinin yaradılmasını zəruri edən ən başlıca obyektiv səbəb – böyük islam coğrafiyasında yaranan güc boşluğudur. Bu səbəb təbiidir, belə ki, təbiət boşluğu sevməz: harada boşluq varsa və ya yaranarsa, oranı (kənar) bir güc doldurar. Bu, təbii qanunauyğunluqdur. Həmin qanunauyğunluq geopolitikanın təbiəti üçün də keçərlidir: harada geopolitik boşluq varsa və ya yaranarsa oranı kənar bir geopolitik güc doldurar.\nAsiya Birliyinin yaradılmasını zəruri edən ən başlıca subyektiv səbəb isə bu böyük coğrafiyada yerləşən müsəlman dövlətlərinin nə təkbaşına, nə də birləşərək qrup halında ortaya böyük geopolitik güc qoya bilməməsidir.\nBu obyektiv və subyektiv səbəblər, eyni zamanda sürətlə qloballaşan, nizamı sistemli şəkildə pozulan, yeni nizam quruculuğu çox ağrılı və qanlı keçən (xüsusən də müsəlman dövlətləri üçün), başlıca və əsas oyunqurucularının geopolitik qarşıdurması həlledici mərhələyə daxil olan, strateji durumu bütün səviyyələrdə (qlobal, regional və lokal) sürətlə dinamik dəyişən dünyamızdakı mövcud durum və onun başlıca inkişaf meylləri müsəlman, o cümlədən türk-müsəlman dövlətlərinin geopolitik oyunquran və nizamyaradan böyük gücə çevrilməsini tələb edir.\nİstər Azərbaycan Respublikasının, istərsə də qardaş Türkiyə Cümhuriyyəti başda olmaqla, digər dost və qardaş müsəlman və türk-müsəlman dövlətlərinin böyük geopolitik gücə, xüsusilə də oyunquran və nizamyaradan böyük geopolitik gücə çevrilməsi də onların birgə ortaq strateji və geopolitik baxış formalaşdırmasını, ortaq strateji və geopolitik inkişaf strategiyası işləyib hazırlamasını, davamlı və ardıcıl olaraq həyata keçirməsini tələb edir.\nƏgər dost və qardaş müsəlman, o cümlədən türk-müsəlman dövlətləri dünyadakı mövcud strateji və geopolitik durumu, eyni zamanda onların başlıca inkişaf meyllərini strateji (uzunmüddətli, hərtərəfli və dərin) analiz edib düzgün qiymətləndirməzsə, qısa, orta və uzunmüddətli perspektivdə nələrin baş verəcəyini proqnozlaşdıra bilməzsə, yaranmış çox təhlükəli, qəbuledilməz və dözülməz bu durumdan birgə çıxış yolları aramazsa, görünən gələcəkdə nələrin baş verəcəyini öncədən görmək xüsusi çətinlik yaratmır. Bu gün bütün müsəlman coğrafiyasında, xüsusən də Əfqanıstan, Suriya, İraq, Liviya və Yəməndə baş verənlər “görünən gələcəyə” işıq tutmaqdadır.\nDünyada, regionumuzda və qonşu regionlarda yaranmış mövcud durum, xüsusən də:\n– müsəlman, o cümlədən türk-müsəlman dünyasının dağınıqlığı və zəifliyi;\n– müsəlman, o cümlədən türk-müsəlman dövlətlərinin strateji və geopolitik güclərinin nəinki təkbaşına, eyni zamanda birgə yetərsizliyi;\n– onların yeni dünya nizamı quruculuğunda və dünyamızın geopolitik baxımdan yenidən təşkilində oyunqurucu güc kimi iştirak edə bilməməsi, hətta bir çox hallarda oyunpozucu rol belə oynaya bilməməsi;\n– yeni dünya nizamı quruculuğunun və dünyamızın geopolitik baxımdan yenidən təşkilinin subyekt(lər)i deyil, əsasən obyekt(lər)i olması;\n– geopoltikanın obyektləri deyil, subyektləri olmasının zəruriliyi;\n– yad böyük geopolitik gücləri (öz üzərlərinə) “çəkici” geopolitik obyektlərdən onları (özlərindən) çəkindirici geopolitik gücə çevrilmə imperativi;\n– Avrasiyada yalnız böyük geopolitik güclərin (AB, RF, Çin və Hindistan kimi) davamlı olaraq ayaqda dura bilmə şansının olması;\n– strategiyada həlledici amillər olan güc, zaman və məkan amili;\nbir sözlə, mövcud acı strateji və geopolitik reallıqlar müsəlman, o cümlədən türk-müsəlman dövlətlərinin birliyini tələb edir.\nMövcud qlobal, regional və lokal reallıqlar, müsəlman, o cümlədən türk-müsəlman dünyasının potensial oyunqurucularının (Türkiyə, İran, Pakistan) strateji gücü (ayrı-ayrılıqda və birgə), içindən keçməkdə olduğumuz strateji zaman kəsimi və yerləşdiyimiz mürəkkəb coğrafi məkan mövcud İqtisadi Əməkdaşlıq Təşkilatının(İq.ƏT) inkişaf etdirilməsi, üzv dövlətlər arasında müdafiə və təhlükəsizlik sahəsində strateji tərəfdaşlığın qurulması və qarşılıqlı yardımın təşkili, həmçinin siyasi məsləhət-məşvərət platformasının yaradılması əsasında Asiya Birliyinin (As.B) yaradılmasını, inkişaf etdirilməsini və genişləndirilməsini, onun öncə “oyunpozucu və çəkindirici”, sonra “suveren – toxunulmaz”, ardınca da “oyunqurucu və yönverici” böyük geopolitik gücə çevrilməsini diqtə edir.\nAydın şəkildə görünən odur ki, mövcud qlobal və regional geopolitik, geostrateji və hərbi-siyasi şərait müsəlman dünyasının mümkün olan ən qısa zamanda ortaya nüvə silahına sahib olan böyük geopolitik güc qoymasını imperativ tələbə çevirib.\nƏks təqdirdə, nüvə silahı da daxil olmaqla, strateji hücum və müdafiə qüvvələrinə sahib olan ABŞ, RF, Çin, AB və Hindistan arasında gedən geopolitik mübarizənin həlledici mərhələyə daxil olduğu bir dövrdə müsəlman, o cümlədən türk-müsəlman dövlətlərinin bu güclərə qarşı ayrı-ayrılıqda uzunmüddətli müqavimət göstərməsi, ayaqda dura bilməsi, xüsusən də yeni dünya nizamında və beynəlxalq münasibətlər sistemində özlərinə layiqli yer tutması qeyri-mümkün olacaq.\nAs.B-nin inkişafa, sülh, sabitlik və təhlükəsizliyə verəcəyi töhfələr\nAsiya Birliyinin yaradılması ilk növbədə:\n– strateji gücü məhdud və yetərsiz olan üzv dövlətlərin hər birinin geopolitik və milli maraqlarına, o cümlədən müdafiə, təhlükəsizlik və iqtisadi inkişaf maraqlarına cavab verəcək;\n– hər bir üzv dövlət üçün müdafiə və təhlükəsizliyin nisbətən ucuz başa gəlməsinə, eyni zamanda daha səmərəli və effektli olmasına təminat verəcək;\n– əlverişli xarici və daxili milli təhlükəsizlik mühitinin yaranmasına, o da öz növbəsində milli sosial-iqtisadi inkişaf üçün əlverişli şəraitin yaranmasına səbəb olacaq, eyni zamanda üzv dövlətlərin öz sosial-iqtisadi inkişaflarına daha çox resurs, xüsusən də maliyyə resursu ayıra bilməsinə imkan verəcək;\n– üzv dövlətlərin məhdud milli ehtiyatlarının, gücünün, enerji və zamanlarının daxili mübarizəyə və rəqabətə deyil, milli və ortaq – regional və qlobal quruculuğa və inkişafa yönəldilməsinə şərait yaradacaq;\n– üzv dövlətlər arasındakı mövcud fikir ayrılıqları, ziddiyyətlər, mübahisəli məsələlər, problem, böhran, münaqişə və müharibələrin dinc danışıqlar və siyasi dialoq yolu ilə həllinə və ortadan qaldırlmasına şərait yaradacaq;\n– eyni zamanda, Birliyə daxil olan ölkələrin yerləşdiyi regionlarda mövcud olan böhranların, münaqişələrin həll edilməsinə və müharibələrə son verilməsinə əlverişli şərait yaradacaq;\n– regional, eyni zamanda Birlik daxilində regionlararası siyasi, iqtisadi, hərbi və mədəni inteqrasiyanın inkişafına, yeni səviyyəyə qalxmasına – daha sıx inteqrasiyaya yol açacaq;\n– böyük coğrafi məkanda – Birlik daxilində insanların, mal, xidmət və kapitalın sərbəst hərəkətinə imkan tanıyacaq;\n– Birliyə üzv olan müsəlman, o cümlədən türk-müsəlman dövlətlərinin kollektiv müdafiə və təhlükəsizliyini təmin edəcək;\n– onların ortaq strateji hücum və müdafiə potensialının sürətlə birgə inkişafına, “mütləq suverenlik – toxunulmazlıq” əldə etməsinə yol açacaq;\n– digər böyük geopolitik güclərin Birliyə, eyni zamanda hazırda xarici müdaxiləyə həssas və açıq durumda olan üzv dövlətlərə müdaxiləsinin qarşısını alacaq, ən pis halda bu ehtimalı ən aşağı səviyyəyə endirəcək;\n– hazırda parçalanmış, dağınıq və zəif halda olan müsəlman, o cümlədən türk-müsəlman dünyasında ümumi birliyə, inkişafa və yeni intibaha xidmət edən çəkici bir vahid inteqrasiya mərkəzinin yaradılmasına gətirib çıxaracaq;\n– Birliyə daxil olan ölkələrdə, onun əhatə etdiyi regionlarda, həmçinin bütün dünyada terrorizmlə, insan alverilə, narkotiklərin qanunsuz dövriyyəsilə, eləcə də digər transmilli cinayətkarlıqlarla səmərəli və təsirli mübarizə aparılmasına əlverişli şərait yaradacaq;\n– beləliklə, lokal (milli), regional və qlobal sülh, sabitlik və təhlükəsizliyə, eyni zamanda sosial-iqtisadi inkişafa töhfələr verəcək, xidmət edəcək;\n– müsəlman, o cümlədən türk-müsəlman dünyasına yenidən dünyanın oyunqurucu böyük geopolitik güclərindən birinə çevrilmə şansı verəcək;\n– nəhayət, Birliyə, eyni zamanda ona daxil olan milli dövlətlərə qurulacaq yeni dünya nizamında və formalaşacaq gələcək beynəlxalq münasibətlər sistemində həqiqətən layiqli yer tutmaq imkanı verəcəkdir.\nAsiya Birliyinin yaradılması\nAsiya Birliyinin yaradılması, inkişafı və genişləndirilməsi strategiyası. Asiya Birliyinin yaradılması kimi böyük ideyanın həyata keçirilməsi ilk növbədə onun ideya-nəzəri və siyasi əsaslarının, yəni, strategiyası və siyasətinin işlənib hazırlanmasını tələb edir.\nAsiya Birliyinin yaradılması, inkişafı və genişləndirilməsi strategiyası, qısaca Asiya Birliyi strategiyası – Birliyin yaradılması, inkişafı və genişləndirilməsinin, İq.ƏT üzvü olan dövlətlərin qarşısında duran başlıca geopolitik vəzifələrin birgə həllinə, onların əsas strateji hədəflərinə və başlıca strateji məqsədlərinə nail olmasının ideya-nəzəri əsaslarını müəyyən edən rəsmi baxışlar sistemidir.\nAsiya Birliyi siyasəti isə – müvafiq strategiya əsasında hazırlanan, Birliyin yaradılması, inkişafı və genişləndirilməsinin, İq.ƏT üzvü olan dövlətlərin qarşısında duran başlıca geopolitik vəzifələrin birgə həllinə, onların əsas strateji hədəflərinə və başlıca strateji məqsədlərinə nail olmasının ideya-siyasi və siyasi əsaslarını müəyyən edən rəsmi siyasi baxışlar sistemidir.\nQısası, strategiya rəsmi ideya-nəzəri, siyasət isə rəsmi siyasi baxışlar sistemidir.\nArdıcıl mərhələli As.B strategiyasının əsas hədəfləri:\n– Asiya Birliyinin – böyük geopolitik gücün yaradılması, ilkin geopolitik potensialəldə etməsi, “oyunpozucu və çəkindirici” böyük geopolitik gücə çevrilməsi;\n– onun əsas(lı) və ya inkişaf etməkdə olan geopolitik potensiala sahib olması və “suveren – toxunulmaz” böyük geopolitik gücə çevrilməsi;\n– və inkişaf et(diril)miş geopolitik potensiala nail olması, beləliklə, “oyunqurucu və (qlobal və regional geopolitik inkişafa) yönverici” böyük geopolitik gücə və ya güclərdən birinə çevrilməsidir.\nAs.B strategiyasının başlıca vəzifəsi – onun bu əsas hədəflərinə nail olması, nəhayət, “oyunqurucu və yönverici” böyük geopolitik gücə və ya güclərdən birinə çevrilməsi və beləliklə, başlıca məqsədinə çatması üçün əlverişli geopolitik şəraitin yaradılmasıdır.\nAs.B strategiyasının başlıca məqsədi isə onun yaranmış bu əlverişli geopolitik şəraitdə yaranacaq yeni dünya nizamında və beynəlxalq münasibətlər sistemində öz layiqli yerini tutmasıdır.\nAsiya Birliyinin yaradılması. Asiya Birliyinin yaradılması ardıcıl mərhələli proses olmalı, onun əsas mərhələləri:\n– ilkin hazırlıq mərhələsi;\n– Asiya Birliyinin təməllərinin atılması;\n– Asiya Birliyinin yaradılması, inkişafı və genişləndirilməsi olmalıdı.\nİlkin hazırlıq mərhələsi. As.B-nin yaradılması kimi çox böyük bir geopolitik layihənin həyata keçirlməsi, heç şübhəsiz, çox çətin, mürəkkəb, problemli, ağrılı və uzunmüddətli proses olacaq. Bu səbəbdən, onun həyata keçirilməsi həm üst (geopolitik, geostrateji, geoekonomik və geokültürəl), həm də alt (siyasi, hərbi, iqtisadi və mədəni) səviyyədə hərtərəfli çox ciddi ilkin hazırlıq işinin aparılmasını tələb edir. Çünki bu iş mövcud geopolitik və strateji reallıqların, o cümlədən ehtimal edilən bütün çoxyönlü, çoxsaylı və çoxsəviyyəli təhlükələrin nəzərə alınmasını, bu səbəblə çox ehtiyatla və həssaslıqla, eyni zamanda inamla, çox qətiyyətlə və qərarlılıqla yanaşılmasını və aparılmasını tələb edir.\nOna görə də bu böyük işə bütün bunlar nəzərə alınmaqla, artıq mövcud olan (İq.ƏT) və yaxın tarixdə mövcud olmuş oxşar qurumların (Sadabat Paktı, CENTO) təcrübəsindən istifadə etməklə, yuxarıda qeyd edildiyi kimi, As.B strategiyasının işlənib hazırlanması ilə başlanılmalıdı. Bu zaman, təbii ki, digər böyük geopolitik güclərin keçdiyi inkişaf yolları və təcrübələri (xüsusilə də AB, RF – MDB, AİB və KTMT, Çin və RF – ŞƏT) də nəzərə alınmalıdı.\nAs.B strategiyası işlənib hazırlandıqdan sonra onun əsasında Birliyin yaradılması üçün müvafiq birgə geopolitik siyasət işlənib hazırlanmalı və həyata keçirilməlidi.\nBu səbəblərdən, As.B-nin yaradılmasının ilkin hazırlıq mərhələsində işə artıq mövcud olan İqtisadi Əməkdaşlıq Təşkilatının inkişaf etdirilməsindən, üzv dövlətlər arasında müdafiə və təhlükəsizlik sahəsində strateji tərəfdaşlığın qurulması və qarşılıqlı yardımın təşkilindən (mövcud TC-AR təcrübəsi nəzərə alınmaqla), eyni zamanda siyasi məsləhət-məşvərət platformasının yaradılmasından başlanılması daha məqsədəuyğundur.\nİqtisadi Əməkdaşlıq Təşkilatının inkişaf etdirilməsi. İq.ƏT–in inkişaf etdirilməsi zamanı da mövcud geopolitik və strateji reallıqlar, yaxın tarixi təcrübə, eyni zamanda dünyada mövcud olan digər oxşar qurumların, o cümlədən Avropa Birliyi və Avrasiya İqtisadi Birliyinin təcrübəsi nəzərə alınmalıdı.\nOna görə də bu mərhələdə ilk öncə İq.ƏT çərçivəsində:\n– Gömrük İttifaqı (Gİ) qurulmalı;\n– Azad Ticarət Zonası (ATZ) yaradılmalı;\n– və iqtisadi, o cümlədən enerji, nəqliyyat və ticarət-iqtisadi infrastrukturun sıx inteqrasiyası prosesi aparılmalıdı.\nƏslində, sonuncu proses artıq başlayıb, onu sadəcə olaraq məqsədəuyğun, sistemli, ardıcıl və davamlı prosesə çevirmək lazımdır.\nMüdafiə və təhlükəsizlik sahəsində strateji tərəfdaşlığın qurulması və qarşılıqlı yardımın təşkili. Eyni tələblər burda da keçərli olduğundan, müdafiə və təhlükəsizlik sahəsində İq.ƏT üzvü olan dövlətlərin strateji tərəfdaşlığının qurulması və onlar arasında qarşılıqlı yardımın təşkili işinə ilk növbədə:\n– TC, İİR, Pakistan, AR və İraq arasında müdafiə və təhlükəsizlik paktının (TİPAİ Paktı) bağlanması;\n– İq.ƏT üzvü olan dövlətlərin Antiterror Mərkəzinin və\n– Sülhməramlı qüvvələrinin yaradılması ilə başlanılmalıdı.\nTİPAİ Paktının – böyük siyasi əhəmiyyəti olan bu beynəlxalq müqavilənin işlənib hazırlanması zamanı 16 avqust 2010-cu il tarixdə imzalanan “Azərbaycan Respublikası və Türkiyə Respublikası arasında strateji tərəfdaşlıq və qarşılıqlı yardım haqqında” Müqavilə əsas götürülə bilər.\nİq.ƏT üzvü olan dövlətlərin Antiterror Mərkəzinin və Sülhməramlı Qüvvələrinin yaradılması zamanı da həm ABŞ başda olmaqla Qərbin, həm də qonşu RF-nin bu sahədəki təcrübəsi, xüsusən də müsbət təcrübəsi nəzərə alınmalıdı.\nSiyasi məsləhət-məşvərət platformasının yaradılması. As.B kimi böyük geopolitik layihənin həyata keçirilməsi prosesi onun siyasi koordinasiyasını, o da öz növbəsində İq.ƏT üzvü olan dövlətlərin siyasi məsləhət-məşvərət platformasının yaradılmasını qaçılmaz edir. Ona görə də ilkin hazırlıq mərhələsində İq.ƏT çərçivəsində əlaqələndirici bir siyasi qurumun yaradılması da məqsədəuyğundur.\nBu siyasi məsləhət-məşvərət və koordinasiya qurumu İq.ƏT üzvü olan dövlətlərin xüsusi təmsilçilərindən və ya elçilərindən təşkil edilə bilər. Onun əsas vəzifəsi – İq.ƏT üzvü olan dövlətlərin siyasi məsləhət-məşvərət etməsini və ilkin hazırlıq mərhələsində apardığı işlərin koordinasiyasını təmin etmək olmalıdı.\nİldə bir dəfədən az olmayaraq keçirilən İq.ƏT üzvü olan dövlətlərin dövlət və hökumət başçılarının sammiti də görülən işlərə illik yekun vura, növbət il üçün qarşıda duran konkret vəzifələri müəyyən edə bilər.\nAsiya Birliyinin təməllərinin atılması. Yalnız ilkin hazırlıq mərhələsi uğurla, hərtərəfli və tam başa çatdırıldıqdan sonra Asiya Birliyinin təməllərinin atılması mərhələsinə keçmək olar.\nAsiya Birliyinin sağlam təməllərinin atılması ilk növbədə:\n– Asiya İqtisadi Birliyinin (As.İB) yaradılmasını;\n– As.İB-ə üzv dövlətlərin Strateji Tərəfdaşlıq və Qarşılıqlı Yardım Təşkilatının (STQYT) qurulmasını;\n– və Asiya Dövlətləri Birliyinin (ADB) – assosiativ siyasi birliyin yaradılmasını tələb edir.\nQısası, bu mərhələdə qurulmaqda və sıxlaşmaqda olan çoxtərəfli münasibətlər institutlaşmağa başlamalı və strukturlaşmalıdır.\nAsiya İqtisadi Birliyinin (As.İB) yaradılması. As.İB gələcək birliyin iqtisadi təməlini təşkil edəcək. Onun yaradılmasında başlıca məqsəd üzv dövlətlərin iqtisadi siyasətlərinin koordinasiyası və vahid iqtisadi məkanının yaradılmasının əsasının qoyulması olmalıdı.\nAs.İB-nin yaradılması ilə iqtisadi sinergiya – tərəflərin qarşılıqlı iqtisadi əlaqə və təsirlərinin gücləndirici effekti ortaya çıxacaq, bu da Birliyin iqtisadi gücünün üzv dövlətlərin gücünün sadə cəmindən daha çox artmasına səbəb olacaq.\nAs.İB-ə üzv dövlətlərin Strateji Tərəfdaşlıq və Qarşılıqlı Yardım Təşkilatının (STQYT) qurulması. STQYT də gələcək birliyin hərbi və təhlükəsizlik təməlini təşkil edəcək. Onun yaradılmasında başlıca məqsəd də birliyə üzv olan dövlətlərin müdafiə və təhlükəsizlik siyasətlərinin koordinasiyası və Birliyin vahid müdafiə və təhlükəsizlik məkanının yaradılmasının əsasının qoyulması olmalıdı.\nTəbii ki, STQYT-nin yaradılması ilə müdafiə və təhlükəsizlik sahəsində də sinergiya ortaya çıxacaq, bu da Birliyin həmin sahələrdəki gücünün üzv dövlətlərin müvafiq sahələrdəki gücünün sadə cəmindən daha çox artmasına səbəb olacaq.\nAsiya Dövlətləri Birliyinin (ADB) – assosiativ siyasi birliyin yaradılması.Qurulacaq ADB isə gələcək birliyin siyasi təməlini təşkil edəcək. Onun qurulmasında başlıca məqsəd birliyə üzv olan dövlətlərin xarici, eyni zamanda geopolitik siyasətlərinin və siyasi-diplomatik fəaliyyətlərinin koordinasiyası və vahid xarici siyasi və geopolitik məkanının yaradılmasının əsasının qoyulması olmalıdı.\nBeləliklə, As.İB, STQYT və ADB-nin yaradılması ilə bu mərhələdə As.B-nin siyasi, hərbi və iqtisadi təməlləri atılmış olacaq. Bu mühüm addımların atılması eyni zamanda həmin qurumlara üzv olan dövlətlərin dost və qardaş müsəlman xalqları arasında elm, təhsil, səhiyyə, mədəniyyət, incəsənət, turizm və humanitar sahələrdə əlaqələrin inkişafına da əlverişli şərait yaradacaq.\nAsiya Birliyinin yaradılması, inkişafı və genişləndirilməsi. Asiya Birliyinin yaradılmasının ilkin hazırlıq mərhələsi tam başa çatdıqdan və onun sağlam siyasi, iqtisadi, hərbi və mədəni təməlləri atıldıqdan sonra artıq Birlik – dünyanın yeni böyük geopolitik gücü yaradıla və müsəlman dünyası, nəhayət ki, dirçələ bilər. Çox gec olsa da bu həqiqi dirçəliş olacaq.\nAs.B-nin yaradılması. As.B böyük geopolitik hədəfi olan strateji birlik olmalıdır.Bu da ona daxil olan dövlətlərin hərtərəfli – geopolitik, geostrateji, geoekonomik və geokültürəl, eyni zamanda siyasi, hərbi, iqtisadi və mədəni (geniş mənada sosial-psixoloji) birliyini tələb edir.\nAs.B üçün inkişaf etmiş müasir mədəni dövlətlərin qurduğu və tarixi sınaqlardan uğurla çıxan Avropa Birliyi və NATO model ola bilər. Biz tarixi sınaqlardan nisbətən uğurla çıxan, eyni zamanda müsbət və mənfi yönləri ortaya çıxan bu birlik modellərini, xüsusən də onların müsbət tərəflərini əsas götürə, dünyadakı mövcud strateji və geopolitik duruma, eyni zamanda As.B-yə daxil olacaq dövlətlərin və onların aid olduqları regionların ümumi və/və ya ortaq yerli şəraitlərinə və şərtlərinə uyğunlaşdıra bilərik.\nAs.B yaradılarkən onun nəticədə böyük geopolitik hədəfi olan strateji birlik olacağı mütləq nəzərə alınmalıdır.\nBirinci mərhələdə İq.ƏT üzvü olan dövlətlərin birliyi əsasında As.B yaradılmalıdır. Məlum olduğu üzrə, İq.ƏT-ə Mərkəzi Asiyanın bütün dövlətləri – Qazaxıstan, Özbəkistan, Türkmənistan, Qırğızıstan, Tacikistan və Əfqanıstan, Cənubi Qafqaz dövləti olan Azərbaycan Respublikası, Orta Şərqin böyük dövlətləri olan Türkiyə, İran və Cənubi Asiyanın nüvə dövləti olan Pakistan daxildir.\nAsiya Müdafiə və Təhlükəsizlik Təşkilatının (AMTT) – kollektiv müdafiə və təhlükəsizlik təşkilatının yaradılması. Bu mərhələdə eyni zamanda Strateji tərəfdaşlıq və qarşılıqlı yardım təşkilatının (STQYT) əsasında Asiya Müdafiə və Təhlükəsizlik Təşkilatı (AMTT) qurulmalı, bununla da As.B-nin yaradıması prosesi başa çatdırılmalıdı. Onu da qeyd edək ki, AMTT Avropa Birliyinin deyil, ABŞ-ın liderlik etdiyi NATO-dan fərqli olaraq As.B daxilində yaradılmalı və ona tabe olmalıdır. Bu mühüm fərq As.B-nin AB-dən əhəmiyyətli dərəcədə güclü geopolitik struktur olmasına hərbi və təhlükəsizlik əsası yaradacaqdır.\nAs.B-nin inkişafı və genişləndirilməsi. İkinci mərhələdə isə Birlik, təbii ki, inkişaf etdirilməli, möhkəmləndirilməli və Orta Şərqin digər üç müsəlman ölkəsi –İraq, Suriya və Livan, eyni zamanda Şərqi Asiyada yerləşən dost və təbii müttəfiq Monqolustan hesabına genişləndirilməlidir.\nNəticədə, Avrasiyada böyük strateji gücə, xüsusən də çox böyük əraziyə (10 259 771 km2), yəni, strateji dərinliyə, böyük sayda gənc və dinamik əhaliyə (549 742 764 nəfər), böyük hərbi gücə (4 310 790 həbçi) və nisbətən kiçik iqtisadi gücə (BVF-in 2017-ci il hesabatına görə, cəmi nominal ÜDM-i 2 246 881 mln. ABŞ $) malik olan yeni massiv geopolitik güc ortaya çıxacaqdır (1 №-li cədvələ bax).\nCədvəl № 1.\nhttp://strateq.az/wp-content/uploads/2018/02/cedvel-999-300x238.jpg 300w, http://strateq.az/wp-content/uploads/2018/02/cedvel-999-107x85.jpg 107w, http://strateq.az/wp-content/uploads/2018/02/cedvel-999-90x71.jpg 90w, http://strateq.az/wp-content/uploads/2018/02/cedvel-999-265x210.jpg 265w, http://strateq.az/wp-content/uploads/2018/02/cedvel-999-117x93.jpg 117w" alt="" class="fr-fic fr-dii">\nBu massiv geopolitik gücün böyük, xüsusən də oyunqurucu böyük geopolitik gücə çevrilməsi onun yetərli strateji güclə – geostrateji, geoekonomik və geokültürəl güclə, eyni zamanda siyasi, hərbi, xüsusən də iqtisadi və başda ümummədəni güc olmaqla, sosial-psixoloji güclə dəstəklənməsini tələb edir.\nAsiya Birliyinin mövqeyi və gücü\nAsiya Birliyinin geopolitik mövqeyi. İnkişaf etdirilmiş və genişləndirilmiş Asiya Birliyi bütün Mərkəzi Asiyanı (Orta Asiya respublikaları və Əfqanıstan), Cənubi Asiyanın bir hissəsini (Pakistan), Cənubi Qafqazın bir hissəsini (AR), Cənubi-Şərqi Avropanın – Balkanların kiçik bir hissəsini (TC, Şərqi Trakiya), üç qitəni – Avropa, Asiya və Afrikanı birləşdirən Orta Şərqin böyük bir hissəsini (TC, İİR, İraq, Suriya və Livan) və Uzaq Şərqin bir hissəsini (Monqolustan) əhatə edəcəkdir.\nBeləliklə, Asiya Birliyi Mərkəzi Asiya da daxil olmaqla, “tarixin coğrafi oxu”adlandırılan Hartləndin (ing. The heart-land of the Euro-Asia – Avrasiyanın “qəlbi”) – Avrasiyanın massiv (15 mln. km²-dən çox) şimali-şərq hissəsinin və Rimləndin (ing. Rimland – “qövs torpağı”) – sahil qurşağı qövsünün böyük bir hissəsini əhatə edəcəkdir.\nEyni zamanda Hartləndin və Rimləndin böyük bir hissəsini əhatə edəcək Asiya Birliyi, tellurokratik gücün və sahil gücünün “geopolitik sintezi” olacaq, bu böyük və güclü geopolitik parçalar bir-birini tamamlayacaq və möhkəmləndirəcəkdir. Asiya Birliyinin Hartlənd hissəsi üçün onun Rimlənd hissəsi Dünya okeanına (Yer səthinin 70,8%-ni təşkil edir) açılan “böyük qapı”, Rimlənd hissəsi üçün Hartlənd hissəsi isə böyük coğrafi və strateji dərinliyi olan arxa, eyni zamanda “böyük bərəkətli torpaq”dır.\nAsiya Birliyinin Rimlənd hissəsi, bir tərəfdən sahil qurşağı qövsünün (Daxili aypara) digər dövlətlərinə, eyni zamanda talassokratiya, yəni, dəniz dövlətlərinə – Xarici aypara dövlətlərinə, digər tərəfdən də Dünya okeanından və dənizlərdən Hartləndə gedən yollara açılan ikitərəfli “böyük qapı” olacaqdır.\nAsiya Birliyi qərbdə Qara dəniz üzərindən Şərqi və Cənubi-Şərqi Avropaya, Aralıq dənizi üzərindən Cənubi Avropaya, Şimali Afrikaya və Atlantik okeanına, cənubda birbaşa Hind okeanına (oradan da Cənub okeanına), dənizlər, Atlantik və Hind okeanları vasitəsilə həm sahil qövsü dövlətlərinə, yəni, Daxili aypara dövlətlərinə (Qərbi və Mərkəzi Avropa dövlətləri, Hindistan, Çin və s.), həm də Xarici aypara dövlətlərinə (ABŞ, Kanada, Böyük Britaniya, Cənubi Afrika Respublikası, Avstraliya və Yaponiya), cənubi-qərbdə isə Körfəz üzərindən Ərəbistan yarımadasına açılacaq.\nXəzər dənizi isə Asiya Birliyinin, Rusiya ilə birlikdə, daxili dənizinə çevriləcək.\nAvrasiyanın, eyni zamanda dünyanın böyük geopolitik gücləri olan Avropa Birliyi, Rusiya, Çin və Hindistan arasında yer tutacaq massiv Asiya Birliyi zaman keçdikcə – inkişaf edib gücləndikcə materikin böyük, mərkəzi geopolitik gücü halına gələcəkdir. O halda, bütün bu böyük güclər, xüsusən də ABŞ başda olmaqla dünya liderliyi iddiasında olanlar (RF və Çin), istəsələr də, istəməsələr də, Asiya Birliyilə hesablaşmalı olacaqlar.\nAsiya Birliyinin Avrasiyada mərkəzi mövqe tutması ona geniş geopolitik manevr imkanı verəcəkdir. Asiya Birliyi öz geopolitik, geostrateji, geoekonomik və geokültürəl maraqlarını, eyni zamanda Birlik üzvü olan dövlətlərin ortaq maraqlarını rəhbər tutaraq, ABŞ, Avropa Birliyi, Rusiya, Çin və Hindistan arasında manevr edə biləcək, onlarla dialoq, əməkdaşlıq, tərəfdaşlıq və zərurət yarandıqda daha sıx münasibətlər – ittifaqlar, bloklar, koalisiyalar və s. qura biləcəkdir.\nAsiya Birliyinin geopolitik gücü. As.B-nin geopolitik gücü qiymətləndirilərkən Halford Con Makinderin (Halford John Mackinder) “Tarixin coğrafi oxu” və ya “Hartlənd nəzəriyyəsi”nə əsasən verdiyi tarixi dəyərləndirmə unudulmamalıdır. Həmin nəzəriyyəyə (ona “Quru hakimiyyəti nəzəriyyəsi” də deyilir) görə:\n– Şərqi Avropaya kim hökm edərsə, Qəlbgaha (Avrasiyanın “qəlbi”) – Hartləndə hakim olar;\n– Qəlbgaha – Hartləndə kim hakim olarsa, Dünya Adasına (Avropa, Asiya və Afrika) hökm edər;\n– Dünya Adasına kim hökm edərsə, Dünyaya hakim olar.\nAs.B-nin geopolitik gücü əsasən onun:\n– eyni zamanda həm “tarixin coğrafi oxu” adlandırılan Hartləndin, həm də dünya okeanlarına birbaşa geniş çıxış imkanı verən Rimləndin böyük bir hissəsini əhatə etməsindən;\n– bir-birini tamamlayan və möhkəmləndirən ikili geopolitik təbiətə – tellurokratik və yarımtalassokratik (sahil qurşağı qövsü – sahil dövləti kimi) təbiətə malik olmasından;\n– dünyanın böyük geopolitik gücləri (quruda AB, RF, Çin, Hindistan, suda isə talassokratik güc olan ABŞ) arasında mərkəzi yer tutmasından;\n– bu səbəbdən də, geniş geopolitik manevr imkanına sahib olmasından qaynaqlanacaq.\nAsiya Birliyinin geostrateji mövqeyi. As.B geostrateji baxımdan ABŞ-ın liderlik etdiyi NATO ilə Rusiyanın liderlik etdiyi KTMT və Çinlə Rusiyanın aparıcı rol oynadığı Şanxay Əməkdaşlıq Təşkilatı arasında mərkəzi yer tutacaqdır. Təbii ki, belə çətin və mürəkkəb geostrateji məkanda yer tutmaq elə də asan olmayacaq. Lakin dünyanın köhnə nizamının pozulduğu, yeni nizam quruculuğunun davam etdiyi, geopolitik qarşıdurma ilə bərabər geostrateji qarşıdurmanın da həlledici mərhələyə daxil olduğu, qarşı duran tərəflər arasında amansız strateji rəqabətin getdiyi, bu durumun da özündə yüksək səviyyəli təhlükələrlə bərabər fürsətlər də daşıdığı, manevr məkanı açdığı da nəzərə alınarsa, As.B-nin, onun kollektiv müdafiə və təhlükəsizlik təşkilatı olan AMTT-nin yaradılması çətin olsa da imkansız deyildir.\nÖncə, hazırlıq mərhələsində İq.ƏT üzvü olan dövlətlərin müdafiə və təhlükəsizlik sahəsində strateji tərəfdaşlığının qurulması və qarşılıqlı yardımın təşkili, İq.ƏT-in Antiterror Mərkəzinin və Sülhməramlı Qüvvələrinin yaradılması, TC-İİR-Pakistan-AR-İraq arasında müdafiə və təhlükəsizlik paktının (TİPAİ paktı) bağlanması, ikinci mərhələdə (As.B-nin təməllərinin atılması) isə yaradılacaq Asiya İqtisadi Birliyinə (As.İB) üzv dövlətlərin Strateji Tərəfdaşlıq və Qarşılıqlı Yardım Təşkilatının (STQYT) qurulması nəzərdə tutulduğundan bu iki mərhələnin aşılması elə də çətin olmayacaq.\nÇünki, birincisi, müdafiə və təhlükəsizlik sahəsində atılacaq bu addımlar hələlik kollektiv ittifaq münasibətlərinin qurulmasını nəzərdə tutmadığından Rusiya və ABŞ onlara, artan narahatlıq keçirsələr də, böyük ehtimalla sərt reaksiya verməyəcəklər və ya dinamik dəyişən strateji, hərbi-siyasi və operativ-taktiki duruma bağlı olaraq, verə bilməyəcəklər.\nİkincisi, bu mərhələlərdə əsas qarşıdurmanın ilk növbədə Rusiya və ABŞ ilə olacağı gözlənildiyindən, təbii ki, digər tərəflər, xüsusən də Çin və AB (Avropa Ordusu), eyni zamanda AB-dən ayrılan Böyük Britaniya operativ-taktiki baxımdan ya ona açıq da olmasa gizli dəstək verəcək, ya da səssiz qalacaq.\nÜçüncüsü, bu geopolitik və geostrateji məkanla bağlı öz xüsusi planları və layihələri olan ABŞ və onun İsrail kimi yaxın strateji müttəfiqləri ciddi düşünməli olacaqlar: başlıca strateji rəqibləri olan RF və Çinlə qarşıdurmanın həlledici mərhələyə daxil olduğu və rəqabətin kəskinləşdiyi bir zamanda As.İB-nin yaradılmasına və STQYT-nin qurulmasına qarşı çıxılmalıdı, yoxsa ona təbii, potensial müttəfiq kimi baxılmalıdı?\nDördüncüsü, təbii ki, bu arada bu böyük layihənin iştirakçı dövlətləri, xüsusən də əsas aparıcıları olan TC, İİR, Pakistan və Qazaxıstan, ortaya qəti siyasi iradə qoymalı, qarşı tərəflərlə (ABŞ, AB, RF, Çin və Hindistan) aktiv və intensiv olaraq məqsədyönlü, hərtərəfli, başda siyasi-diplomatik sfera olmaqla, ardıcıl və davamlı iş aparmalı olacaqlar.\nBeşincisi, burada hər hansı bir dünya liderliyi, dominant qlobalist, (neo)imperialist – aqressiv, ekspansionist (yayılmaçı) məqsəd güdülmür, geopolitik müdafiə xarakterli As.B-nin və onun tərkibində AMTT-nin yaradılma məqsədi – bu qeyri-sabit geopolitik və geostrateji məkanda, eyni zamanda bütün dünyada sülh, sabitlik və təhlükəsizliyin yaradılması, optimal balanslaşdırılmış yeni dünya nizamının və beynəlxalq münasibətlər sisteminin qurulmasıdır.\nƏn başlıcası isə, As.B-nin, onun kollektiv müdafiə və təhlükəsizlik təşkilatı olan AMTT-nin yaradılması zamanı dünya ağalığı iddiasında olan qarşı duran tərəflər arasındakı maraqların toqquşmasından, onların qarşıdurma və kəskin rəqabət halında olmasından, yaranacaq fürsət və imkanlardan, eyni zamanda manevr məkanından və ya sahəsindən çevik, səmərəli və effektli istifadə edilməsi nəzərdə tutulur.\nAs.B-nin çevik, səmərəli və effektli hərəkət etməsi üçün yaradılacaq qurumun siyasi rəhbərliyi onun tutacağı geostrateji məkanın (Hartləndin və Rimləndin böyük bir hissəsi) və mövqeyin (mərkəzi) qarşı tərəflər üçün daşıdığı əhəmiyyətdən və oynadığı roldan maksimum səmərəli, rasional və praqmatik istifadə etməlidir.\nBuna görə də As.B-nin yaradılması prosesində hər bir növbəti addımın atılması, xüsusən də növbəti mərhələyə keçilməsi üçün xüsusi hazırlıq görülməli, strategiyanın güc, zaman və məkan amilləri tam səmərəli və effektli istifadə edilməlidi. Burada yeni geopolitik birlik qurucularının yetkin strateji insan ehtiyatı, ortaq strateji ağılı, xüsusən də onların daşıyıcıları ön plana çıxacaqdır, çıxmalıdır!\nAsiya Birliyinin geoekonomik mövqeyi. Yaradılması nəzərdə tutulan, təbii ehtiyatlarla, xüsusən də enerji ehtiyatları ilə çox zəngin olan Asiya Birliyinin geoekonomik mövqeyi çox əlverişlidir. Eyni zamanda Hartləndin və Rimləndin böyük bir hissəsini özündə birləşdirəcək As.B:\n– Avropa və Afrikadan Asiyaya və əksinə gedən, üç qitəni bir-birinə bağlayan quru yollarının keçdiyi;\n– dünya okeanlarına birbaşa çıxışı olan;\n– heç zaman donmayan çoxsaylı dəniz limanları olan;\n– böyük geopolitik, geostrateji və geoekonomik gücləri (ABŞ, AB, RF, Çin və Hindistan) bir-birinə bağlayan strateji əhəmiyyətli regional və qlobal enerji, nəqliyyat və ticarət yollarının keçdiyi geoekonomik məkan olacaqdır.\nGələcək As.B məkanından hazırda Şərq-Qərb və Şimal-Cənub enerji, nəqliyyat və ticarət dəhlizlərinin keçməsi, onların, o cümlədən “Bir kəmər – bir yol” layihəsinin inkişafının nəzərdə tutulması, yeni dəhlizlərin (eyni zamanda O. Asiya-Əfqanıstan-Pakistan-Hind okeanı istiqamətində) açılması üçün işlərin aparılması, yeni layihələrin üzərində işlənilməsi, xüsusən də İq.ƏT üzvü olan dövlətlərin enerji, nəqliyyat və ticarət yolları başda olmaqla, iqtisadi infrastrukturlarının birləşdirilməsi istiqamətində addımların atılması əlverişli geoekonomik perspektiv vəd edir.\nAsiya Birliyinin geokültürəl mövqeyi. Xristian, yəhudi və buddist dünyaları arasında, eyni zamanda demokratik və qeyri-demokratik dünyalar arasında yerləşəcək As.B, digər baxımlardan olduğu kimi, geokültürəl baxımdan da mərkəzi və güclü mövqe tutacaq.\nAs.B-nin geokültürəl mövqeyi və gücü qiymətləndirilərkən aşağıda göstərilən digər mühüm amillər də nəzərə alınmalıdı:\nBirincisi, As.B-ni təşkil edəcək dövlətlərin, demək olar ki, hamısı (sonrakı mərhələdə qoşulması nəzərdə tutulan Monqolustan istisna olmaqla) müsəlman dövlətləri olacağına – eyni sivilizasiyaya və dinə mənsub olacağına, eyni və ya (çox) yaxın dini-mədəni, dini-sosial, geniş mənada isə sosial-psixoloji dəyərləri daşıyacağına görə, bu birlik geokültürəl baxımdan daxilən sabit, dayanıqlı və möhkəm ola bilər.\nİkincisi, böyük geopolitik güc olacaq, təbii ki, regional və qlobal miqyasda nüfuzu və təsiri artacaq As.B geokültürəl baxımdan da digər müsəlman dövlətləri, eyni zamanda türk-müsəlman qurumları və xalqları üçün “parlaq cazibə mərkəzi” və ya “güclü çəkici mərkəz” ola bilər.\nÜçüncüsü, As.B xristian, yəhudi və buddist dünyaları arasında yerləşəcəyindən, mürəkkəb mövqeyə sahib olsa da, geopolitik baxımdan mərkəzi mövqe tutacağına və ikili təbiətə malik olacağına görə geokültürəl baxımdan kritik mövqeyə sahib olacaq.\nDördüncüsü, yeni dünya nizamının qurulmaqda olduğu, geopolitik, eyni zamanda geokültürəl qarşıdurmanın həlledici mərhələyə daxil olduğu, amansız rəqabətin getdiyi müasir dünyamızda qlobal və regional yeni balansların yaranmasında bu yeni Birlik kritik rol oynaya bilər. Bu səbəbdən də, tez və ya gec, rəqabətdə olan tərəflərin diqqətini cəlb edəcək və onlar As.B-nin mövqeyini nəzərə almağa məcbur olacaqlar və dəstəyini qazanmağa çalışacaqlar.\nBeşincisi, müsəlman dünyasının belə bir böyük geopolitik və geokültürəl gücünün ortaya çıxması hazırda dünyada müsəlmanlara, o cümlədən müsəlman türklərə qarşı mövcud olan bütün mənfi tendensiyaların tədricən zəifləməsinə, sonrakı mərhələdə isə müsbət tendensiya ilə əvəz olunmasına gətirib çıxara bilər. Çünki o zaman müsəlman və türk dünyası artıq geri qalmış deyil, əksinə inkişaf etmiş, yeni dünya nizamında və yeni beynəlxalq münasibətlər sistemində öz layiqli yerini tutmuş olacaqdır. Bütün dünya da bu yeni böyük gücün mövcudluğu ilə hesablaşmaq məcburiyyətində qalacaqdır.\nTəəssüf ki, realpolitikanın acı reallığı belədir: real gücün varsa dünyada nüfuzun, təsirin, hörmətin də var; real gücün yoxsa nə nüfuzun, nə təsirin, nə də hörmətin yoxdur!\nGörünən odur ki, Asiya Birliyinin geostrateji, geoekonomik və geokültürəl mövqeyi onun geopolitik mövqeyini daha da gücləndirəcək və geopolitik gücünü daha da artıracaqdır. Sinergiyanı – bu amillərin qarşlıqlı əlaqə və təsirlərinin gücləndirici effektini də nəzərə alsaq, əminliklə demək olar ki, bu artım sadə artımdan (bu amillərin sadə cəmindən) daha böyük olacaqdır.\nLakin onu da nəzərə almaq lazımdır ki, As.B-nin böyük, xüsusən də oyunqurucu böyük geopolitik gücə çevrilməsi onun siyasi, hərbi, iqtisadi və mədəni baxımdan da inkişaf etməsini, güclənməsini və möhkəmlənməsini tələb edir.\nAs.B-nin (gözlənilən) siyasi gücü. Dünyanın mövcud böyük geopolitik gücləri eyni zamanda onun əsas qərarverici və həlledici siyasi gücləridir. Dünyanın ən böyük beynəlxalq təşkilatı olan, qlobal sülh, sabitlik və təhlükəsizlyiə cavabdeh olan BMT-nin Təhlükəsizlik Şurasının 5 daimi üzvü eyni zamanda onun ən böyük geopolitik gücləri olan ABŞ, RF, Çin, Böyük Britaniya və Fransa – AB-dir.\nhttp://strateq.az/wp-content/uploads/2018/02/turkiye-b-300x200.png 300w, http://strateq.az/wp-content/uploads/2018/02/turkiye-b-768x512.png 768w, http://strateq.az/wp-content/uploads/2018/02/turkiye-b-1024x683.png 1024w, http://strateq.az/wp-content/uploads/2018/02/turkiye-b-115x77.png 115w, http://strateq.az/wp-content/uploads/2018/02/turkiye-b-90x60.png 90w, http://strateq.az/wp-content/uploads/2018/02/turkiye-b-285x190.png 285w, http://strateq.az/wp-content/uploads/2018/02/turkiye-b-132x88.png 132w" alt="" width="635" height="423" class="fr-fic fr-dii">\nAs.B üzvü olacaq dövlətlər arasında siyasi gücü və təsirinə görə nisbətən öndə olanı NATO üzvü və AB üzvlüyünə namizəd olan qardaş Türkiyə Cümhuriyyətidir. Lakin onu da nəzərə almaq lazımdır ki, məhz bu durum eyni zamanda onun siyasi müstəqilliyinə və inkişafına uzun müddət ərzində mane olmuşdur. Son illərdə Osmanlı İmperiyasının varisi olan Türkiyənin dirçəlişi, siyasi müstəqillik arayışlarına çıxması və müstəqil təşəbbüslər göstərməsi təqdirəlayiqdir. Ancaq o da nəzrə alınmalıdı ki, bu çıxış və təşəbbüslərin davamlı olması, onun həqiqətən müstəqil milli siyasət strategiyası və dövlət siyasəti işləyib hazırlaması və həyata keçirməsi, bu siyasi inkişaf prosesinin geridönməzliyi təminatlı deyil. Bunun bir neçə səbəbi vardır.\nBirincisi, həqiqi müstəqil siyasət aparmaq üçün Türkiyənin təkbaşına sahib olduğu mövcud geopolitik, geostrateji, geoekonomik və geokültürəl mövqeyi və gücü yetərsizdir.\nİkincisi, həqiqi müstəqil siyasət aparmaq üçün Türkiyənin siyasi iradəsi olsa da, onun strateji gücünün, ilk növbədə iqtisadi və hərbi gücünün yetərsizliyi də buna imkan vermir.\nBVF-in 2017-ci il hesabatına görə, Türkiyənin nominal ÜDM-i cəmi 841 mlrd. 206 mln. ABŞ dollarıdır. Müqayisə üçün qeyd edək ki, həmin hesabata görə, ABŞ, AB (AFR, Böyük Britaniya və Fransa), Çin, Hindistan və Rusiyanın nominal ÜDM-i müvafiq olaraq 19 trln. 362,129 mlrd. ABŞ dolları, 17 trln. 112,922 mlrd. ABŞ dolları (3 trln. 651,871 mlrd., 2 trln. 574,807 mlrd. və 2 trln. 565,051 mlrd. ABŞ dolları), 11 trln. 937,562 mlrd. ABŞ dolları, 2 trln. 439,008 mlrd. ABŞ dolları və 1 trln. 469,341 mlrd. ABŞ dollarıdır.\nTürkiyənin mövcud hərbi gücünə gəldikdə isə, onun digər böyük geopolitik güclərdən fərqli olaraq, strateji hücum və müdafiə qüvvələri bir tərəfə, heç səmərəli və effektli milli HHM sisteminə belə sahib olmaması və Hərbi Sənaye Kompleksinin (HSK) mövcud imkanları və gücü buna imkan verməməkdədir.\nÜçüncüsü, Türkiyənin hazırda ABŞ-ın liderliyindəki Avro-Atlantik məkanda olması, NATO-nun üzvü və AB (aparıcı dövlətləri AFR və Fransadır) üzvlüyünə namizəd olması, onlarla – onlara üzv dövlətlərlə sıx ticarət-iqtisadi əlaqələrdə olması, onların sahib olduğu qabaqcıl texnologiyalara eytiyac duyması da onun müstəqil siyasət aparması önündəki əsas maneələrdəndir.\nDördüncüsü, içindən keçdiyimiz mövcud zaman dilimində – yeni dünya nizamının və yeni beynəlxalq münasibətlər sisteminin qurulduğu, bu prosesin çox ağrılı, sancılı və qanlı keçdiyi, çoxsaylı, çoxyönlü və çoxsəviyyəli təhlükələr yaratdığı, geopolitik qarşıdurmanın qlobal və regional səviyyələrdə həlledici mərhələyə daxil olduğu bir zamanda onun həqiqi müstəqil siyasət aparması çox çətin, çox riskli və çox problemlidir.\nAs.B qurucuları, o cümlədən TC birlik quruculuğunun ideya-nəzəri və siyasi əsaslarını işləyib hazırlayarkən, xüsusən də həyata keçirərkən bütün bu neqativ siyasi amilləri də nəzərə almalı, çox ehtiyatlı və həssas davranmalı, prosesi mərhələli və ardıcıl aparmalıdırlar. Yəni, burada yalnız siyasi iradə, qətiyyət və məqsədyönlülük yetərli olmaya bilər.\nBunlarla bərabər, onu da qeyd etməliyik ki, Orta Şərqdə, Balkanlarda və Qafqazda müəyyən nüfuzu olan Türkiyə, İran istisna olmaqla, İq.ƏT üzvü olan bütün dövlətlərlə, xüsusən də türk dövlətlərilə, Pakistan və Əfqanıstanla inkişafda olan sıx münasibətlərdədir və onlara güclü təsiri, xüsusən də “yumşaq təsiri”vardır.\nƏgər Türkiyə dostluq və qardaşlıq münasibətlərində olduğu, təbii müttəfiqləri olan digər “böyük qurucularla” – Pakistan və Qazaxıstanla birgə hərəkət edə, xüsusən də İranla dil tapa bilərsə, o, öz siyasi təsirini, nüfuz və gücünü daha da artıra bilər.\nBu səbəblərə görə, Türkiyə As.B quruculuğunun başlıca müsbət “daxili” siyasi amili hesab edilə bilər.\nhttp://strateq.az/wp-content/uploads/2018/02/iran-b-300x169.jpg 300w, http://strateq.az/wp-content/uploads/2018/02/iran-b-115x65.jpg 115w, http://strateq.az/wp-content/uploads/2018/02/iran-b-90x51.jpg 90w, http://strateq.az/wp-content/uploads/2018/02/iran-b-285x161.jpg 285w, http://strateq.az/wp-content/uploads/2018/02/iran-b-132x74.jpg 132w" alt="" class="fr-fic fr-dii">\nMövcud siyasi gücünə, təsir və nüfuzuna görə, gələcək birliyin ikinci siyasi gücü İran İslam Respublikasıdır.\nİran əsasən şiələrin çoxluqda və təsirli olduğu bölgələrdə və dövlətlərdə, xüsusilə, İraq, Suriya, Livan, Yəmən, Azərbaycan Respublikası, Bəhreyn və s. yerlərdə siyasi təsirə malikdir.\nOnu da qeyd edək ki, İran eyni zamanda bu birlik quruculuğunun başlıca – həlledici mənfi və ya riskli “daxili” amilidir. İran İslam Respublikasını birlik quruculuğuna yönəlik başlıca “daxili” potensial təhdid də adlandırmaq olar. Çünki:\n– o, Türkiyə ilə tarixi rəqibdir və onunla tarixdən qaynaqlanan bir sıra problemləri vardır;\n– bu iki qonşu dövlət arasında dini-məzhəbi ayrılıq vardır və teokratik rejimin mövcud olduğu ölkədə bu problemlər daha qabarıq üzə çıxmaqdadır;\n– İranda şiə dini rejimin mövcud olması və Türkiyədə sünni islamçı siyasi qüvvənin hakimiyyətdə olması ikitərəfli, eyni zamanda regional münasibətlərdə dini, dini-ideoloji və dini-siyasi həssaslığı artırır, təəssüf ki, fərqlilikləri ön plana çıxarır;\n– İran bir sıra regionlarda, o cümlədən Yaxın və Orta Şərqdə, Körfəzdə, Qafqaz və Mərkəzi Asiyada maraqlarının Türkiyənin maraqları ilə toqquşduğunu düşünür;\n– İran və Türkiyənin regional liderlik uğrunda bəzən açıq, bəzən gizli rəqabət və mübarizə aparması birlik quruculuğuna yönəlik potensial riskləri artırır.\nEyni zamanda onu da nəzərə almaq lazımdır ki, regionda, xüsusən də İraq, Suriya, Yəmən, Livan, Fələstində, Körfəzdə və İran ətrafında yaranmış mövcud durum, ABŞ və İsrailin Səudiyyə Ərəbistanı və Birləşmiş Ərəb Əmirlikləri (BƏƏ) başda olmaqla sünni ərəb dövlətlərilə birlikdə İran əleyhinə koalisiya yaratması, ABŞ-ın Avropalı müttəfiqləri – Böyük Britaniya, Fransa və Almaniya ilə birlikdə İranla, onun nüvə proqramı ilə bağlı olaraq, imzalanmış (14 iyul 2015-ci il), BMT TŞ-də təsdiq edilmiş (20 iyul 2015-ci il) və qüvvəyə minmiş (01 yanvar 2016-cı il) Birgə Hərtərəfli Fəaliyyət Planını təftiş etməyə başlaması, ona qarşı yeni sanksiyalar tətbiq etməsi, daxili işlərinə qarışması, onu Rusiyanın köməyinə möhtac etməsi İranı alternativ xarici siyasi inkişaf yolları arayışlarna, o cümlədən mövcud regional kollektiv siyasi, iqtisadi və hərbi birliklərə, eyni zamanda yeni birliklərin yaradılmasına sövq edə bilər.\nOnu isə xüsusilə nəzərə almaq lazımdır ki, əgər Nadir Şah (1736-1747-cı illər) zamanında irəli sürülən Cəfəriliyin 5-ci məzhəb kimi tanınması təşəbbüsü heç olmasa indi Türkiyə tərəfindən rəsmi olaraq qəbul edilərsə və güclü dəstəklənərsə, əslində, təbii müttəfiq olan bu iki qonşu və qardaş dövlət arasında tarixdən də qaynaqlanan dini, dini-ideoloji və dini-siyasi problemlərin əsaslı şəkildə ortadan qalxması üçün əlverişli şərait yaranar, bu iki böyük regional siyasi gücün öz qüvvə və səylərini birləşdirməsi isə regionda, eyni zamanda qonşu regionlarda (görünən gələcəkdə – qısa və orta müddətdə), sonra da islam dünyasında və bütün dünyada mövcud olan strateji durumun köklü surətdə dəyişməsinə gətirib çıxara bilər (uzun müddətdə və uzaq gələcəkdə).\nÇünki Türkiyə və İran arasındakı mövcud problemlərin həlli, ortaq strateji və geopolitik baxışın formalaşdırılması, məhdud milli strateji güclərin və səylərin məqsədyönlü olaraq birləşdirilməsi islam dünyasında inteqrasiya meyllərinin güclənməsinə və yeni inteqrasiya modellərinin yaranmasına, o cümlədən As.B-nin yaradılmasına güclü stimul verəcək.\nhttp://strateq.az/wp-content/uploads/2018/02/pakistan-b-300x195.png 300w, http://strateq.az/wp-content/uploads/2018/02/pakistan-b-115x75.png 115w, http://strateq.az/wp-content/uploads/2018/02/pakistan-b-90x59.png 90w, http://strateq.az/wp-content/uploads/2018/02/pakistan-b-285x185.png 285w, http://strateq.az/wp-content/uploads/2018/02/pakistan-b-132x86.png 132w" alt="" class="fr-fic fr-dii">\nNüvə silahına və böyük orduya sahib olan dost və qardaş Pakistan İslam Respublikasının da siyasi gücü, xüsusən də Cənubi Asiyada və Əfqanıstan başda olmaqla, Mərkəzi Asiyada mövcud olan siyasi təsiri və nüfuzu da nəzərə alınmalı və kiçildilməməlidi.\nXüsusən də onun Türkiyə və Azərbaycan Respublikasına təbii müttəfiq olması, potensial strateji müttəfiq kimi baxması, inteqrasiyaya meylli olması müsbət qiymətləndirilməlidir.\nBir sözlə, Pakistan As.B quruculuğunun potensial dəstəkçisi hesab oluna bilər.\nƏgər Türkiyə və Pakistan İranla birgə bu geopolitik layihəyə siyasi dəstək verərlərsə onun reallaşması, baş tutması ehtimalı əhəmiyyətli dərəcədə yüksələr.\nhttp://strateq.az/wp-content/uploads/2018/02/Qazaxistan-b-300x200.jpg 300w, http://strateq.az/wp-content/uploads/2018/02/Qazaxistan-b-768x512.jpg 768w, http://strateq.az/wp-content/uploads/2018/02/Qazaxistan-b-1024x683.jpg 1024w, http://strateq.az/wp-content/uploads/2018/02/Qazaxistan-b-115x77.jpg 115w, http://strateq.az/wp-content/uploads/2018/02/Qazaxistan-b-90x60.jpg 90w, http://strateq.az/wp-content/uploads/2018/02/Qazaxistan-b-285x190.jpg 285w, http://strateq.az/wp-content/uploads/2018/02/Qazaxistan-b-132x88.jpg 132w" alt="" width="757" height="505" class="fr-fic fr-dii">\nƏrazisinə və iqtisadi gücünə görə, RF-dən sonra, postsovet məkanının ikinci böyük ölkəsi olan Qazaxıstan Respublikasının da mövcud siyasi gücü, xüsusən də aid olduğu məkanda və Mərkəzi Asiya regionunda gözardı edilməməlidir.\nBeləliklə, İq.ƏT üzvü olan Türkiyə, Pakistan, İran və Qazaxıstan xoş niyyət bəyan edərək, ortaya qəti siyasi iradə qoyarlarsa, öz siyasi güclərini və səylərini birləşdirərlərsə As.B-nin yaradılması, ilk növbədə onun yaradılmasına ilkin hazırlıq görülməsi və birliyin təməllərinin atılması üçün böyük siyasi dəstək əldə edilmiş olar.\nAs.B-nin ümumi, birgə real siyasi gücü isə, təbii ki, birlik yarandıqdan sonra ortaya çıxacaq. Nəzərə alsaq ki, bu birlikdə, elə onun yaradılmasının ilk yarımmərhələsində Türkiyə və Qazaxıstan başda olmaqla bütün türk dünyası, dost və qardaş Pakistanla həmdövlətimiz olan İran, onlarla birlikdə Əfqanıstan və Tacikistan öz siyasi güclərini birləşdirəcəklər və As.B-nin yarandığı halda, bu, siyasi güclərin sadə cəmi olmayacaq, birgə hərəkət edən ayrı-ayrı güclərin sinergiyası nəticəsində, qatlanaraq artmış ortaq bir siyasi güc olacaq.\nAğır, mürəkkəb və çətin vəziyyətdə olan islam dünyasının özü-özünü təşkil etməsinin, içində olduğu mövcud xaosun daxilindən nizam çıxarmasının, ayrı-ayrı olan, hərəkət edən, bəzən bir-birinə qarşı gedən çoxsaylı müsəlman dövlətlərinin öz güclərini və səylərini birləşdirməsinin – ortaya böyük siyasi güc qoymasının zamanı çoxdan çatmışdır.\nAs.B-nin (gözlənilən) hərbi gücü. As.B-ni yaradacaq dövlətlərin arasında hərbi baxımdan ən güclü olanları Türkiyə, Pakistan və İrandır.\n2006-cı ildən başlayaraq 130-dan yuxarı modern ordunun adi quru, hava və dəniz qüvvələrinin gücünü ehtiyatlar, maliyyə və coğrafiya ilə bağlı 50-dən çox müxtəlif amilə əsasən qiymətləndirən “Global Firepower”-ın (GFP) 2017-ci il hesabatına görə, Türkiyə 133 ölkə arasında 8-ci (PowerIndex rating – 0, 2491), Pakistan 13-cü (PowerIndex rating – 0, 3287), İran isə 21-ci (PowerIndex rating – 0, 3933) yerdədir.\nİq.ƏT üzvü olan dövlətlərin canlı hərbi qüvvəsi hazırda cəmi 3 422 515 nəfərdir, onun da 2 002 950-si aktiv, 1 419 565-i isə ehtiyatdadır. As.B-nin İraq, Suriya, Livan və Monqolustan hesabına genişlənməsindən sonra isə onun canlı hərbi qüvvəsi 4 310 790 nəfər (2 431 225-i aktiv, 1 879 565-i də ehtiyatda olan) olacaq.\nBuraya İq.ƏT üzvü olan dövlətlərin strateji ehtiyatları və potensialı, xüsusən də Pakistanın nüvə silahı və raket qüvvələri, İranın nüvə potensialı və raket qüvvələri, Qazaxıstanın Baykonur kosmodromu, eyni zamanda Türkiyə, İran, Pakistan, İraq, Suriya, Əfqanıstan və Azərbaycan ordularının döyüş qabiliyyəti və təcrübəsi də əlavə edilərsə, As.B yarandığı halda meydana nüvə silahına və onu daşıyacaq raket qüvvələrinə, yüksək döyüş qabiliyyətinə və zəngin müasir döyüş təcrübəsinə, ən azı 4 310 790 nəfərlik canlı hərbi qüvvəyə malik olan çox güclü ordu çıxacaqdır.\nBuraya gələcək Birliyin geopolitik, geostrateji, geoekonomik və geokültürəl, eyni zamanda siyasi, hərbi, iqtisadi və mədəni sinergik gücünü, bu çoxsaylı amillərin qarşılıqlı əlaqə və təsirinin gücləndirici effektini də əlavə etsək, onda bu hərbi gücün İq.ƏT üzvü olan dövlətlərin cəmi gücünə nisbətən əhəmiyyətli dərəcədə çox artacağını da asanlıqla proqnozlaşdıra bilərik.\nAs.B-nin (gözlənilən) iqtisadi gücü. İq.ƏT-in, üzv dövlətlərin, eyni zamanda gələcək Birliyin ən zəif tərəfi onun iqtisadi gücüdür. Belə ki, Beynəlxalq Valyuta Fondunun hesabatına görə, 2017-ci ildə İq.ƏT üzvü olan dövlətlərin nominal ÜDM-lərinin cəmi 1 trln. 913 mlrd. 194 mln. ABŞ dolları olub. Müqayisə üçün qeyd edək ki, bu göstərici dünyanın böyük geopolitik güclərində — ABŞ-da 19 trln. 362 mlrd. 129 mln., AB-də 17 trln. 112 mlrd. 922 mln., Çində 11 trln. 937 mlrd. 562 mln., Hindistanda 2 trln. 439 mlrd. 008 mln., RF-də isə 1 trln. 469 mlrd. 341 mln. ABŞ dolları olub.\nGöründüyü kimi, İq.ƏT üzvü olan dövlətlərin cəmi ÜDM-i yalnız iqtisadi baxımdan öz rəqiblərindən açıq ara ilə geridə qalan RF-nin nominal ÜDM-ni üstələyir. Ancaq hər halda birini də olsa, üstələyir.\nOnu da qeyd edək ki, Birliyin genişlənmə potensialını – “Böyük As.B”-ni nəzərə alsaq, bu günkü rəqəmlərlə bu göstərici 2 trln 246 mlrd. 881 mln. ABŞ dolları olar və o, demək olar ki, Hindistanı yaxalayar. Burada da 2017-ci ildə nominal ÜDM-i artaraq 192 mlrd. 660 mln. ABŞ dollarına çatan İraqı xüsusi qeyd etmək lazımdır.\nYaradılacaq As.B-nin gözlənilən iqtisadi gücü qiymətləndirilərkən onun böyük, gənc və dinamik insan ehtiyatları ilə bərabər zəngin təbii ehtiyatları, xüsusilə enerji ehtiyatları da nəzərə alınmalıdır.\nABŞ Enerji İnformasiya Administrasiyasının (U.S. Energy Information Administration) məlumatına əsasən, 2017-ci ilin əvvəlində As.B-yə üzv olması nəzərdə tutulan dövlətlərin təsdiq olunmuş neft ehtiyatları cəmi 342 mlrd. 388 mln. barel olub. Bu da dünyanın təsdiq olunmuş ümumi neft ehtiyatlarının (1 trln. 726 mlrd. 685 mln. barel ) təqribən 1/5-ni (19,83%) təşkil edir.\nABŞ Mərkəzi Kəşfiyyat İdarəsinin (The CIA World Factbook) 2016-cı ilədək olan son məlumatlarına əsasən, As.B-yə üzv olması nəzərdə tutulan dövlətlərintəsdiq olunmuş təbii qaz ehtiyatları isə cəmi 53 trln. 341 mlrd. 664 mln. m3olub. Bu da ümumdünya ehtiyatlarının (205 trln. 340 mlrd. m3) 1/4-indən çoxunu (25,98%) təşkil edir (2 №-li cədvələ bax).\nCədvəl № 2\nÖlkələr Təsdiq olunmuş neft ehtiyatları(mln. barel) Dünya üzrə yeri Təsdiq olunmuş təbii qaz ehtiyatları\nDünya üzrə yeri\nTürkiyə 389 52 6 088 85\nİran 158 400 4 34 020 000 2\nPakistan 350 53 754 000 29\nQazaxıstan 30 000 12 2 407 000 15\nÖzbəkistan 594 46 1 841 000 19\nAzərbaycan 7 000 20 2 600 000 14\nTürkmənistan 600 44-45 7 504 000 6\n49 550 67\nTacikistan 12 87-88 5 663 88\nQırğızıstan 40 78 5 663 90\nİraq 142 503 5 3 158 000 11\nSuriya 2 500 31-32 240 700 46\n750 000 30\nCəmi: 342 388 53 341 664\nDünya üzrə cəmi: 1 726 685 205 340 000\nAs.B-nin iqtisadi gücü qiymətləndirilərkən bu geopolitik məkanın Avrasiyanın enerji, nəqliyyat və ticarət yollarının mərkəzi qovşağını içinə aldığını, bu sahələrdə yeni regional və transregional layihələrin həyata keçirilməkdə və planlaşdırılmaqda olduğunu da xüsusi qeyd etmək lazımdır.\nTəbii ehtiyatlarla, xüsusilə enerji ehtiyatları ilə çox zəngin olan, Avrasiyanın enerji, nəqliyyat və ticarət yollarının mərkəzi qovşağını içinə alan bu geopolitik məkanda güc boşluğunun olması göründüyü kimi çox təhlükəlidir. Çünki bu durum, qoruyacaq gücü olmayan böyük zənginliyin varlığı digər böyük geopolitik gücləri buraya müdaxilə etməyə “təşviq edir” – “çağırır”.\nOnu da xüsusi olaraq qeyd edək ki, siyasi və hərbi sahədə olduğu kimi, iqtisadi sahədə də sinergiya öz işini görəcək. İq.ƏT üzvü olan dövlətlərin iqtisadi güclərinin birləşdirilməsi, onların qarşılıqlı iqtisadi əlaqə və təsirlərinin gözlənilən gücləndirici effekti genişlənmiş As.B-nin qısa zamanda Hindistanı geridə qoyacağını, RF-dən isə çox irəliyə çıxacağını söyləməyə əsas verir.\nBurada As.B-nin yaradıldığı halda, müsəlman dünyasının hazırda içində olduğu xaosdan çıxacağını və nizama girəcəyini də unutmamaq lazımdır.\nİq.ƏT üzvü olan müsəlman dövlətləri, xüsusən də onların hakim elitaları sürətli inkişafın, o cümlədən sosial-iqtisadi inkişafın əsasında demokratiya və azadlığın, elm, təhsil, texnologiya, innovasiya və mədəniyyətin durduğunu da unutmamalıdır.\nAs.B-nin (gözlənilən) mədəni gücü. As.B-yə daxil olacaq dövlətlərin hamısı (sonradan daxil olması nəzərdə tutulan Monqolustan istisna olmaqla), onların xalqları ümumbəşəri inkişafa böyük töhfələr vermiş olan islam sivilizasiyasına aiddir. As.B coğrafi-mədəni, dini-mədəni baxımdan qərbdə və şimalda xristian dünyası ilə, şərqdə isə buddist aləmilə qonşu olacaq.\nAs.B-yə daxil olacaq dövlətlərin sivilizasiya, dini-mədəni birliyi, ümumi tarixi keçmişə və tarixi-mədəni inkişafa sahib olması, bütövləşəcək ümumi coğrafiyanı – siyasi, iqtisadi, hərbi və mədəni coğrafiyanı paylaşması, geniş mədəni inkişaf baxımından əldə etdikləri bütün maddi və mənəvi nailiyyətlər Birliyin (gözlənilən) təməl mədəni gücünü təşkil edəcək.\nÜmummədəni inkişafda Birliyə nisbi üstünlük verəcək islam düşüncəsi, əxlaqı və mənəviyyatı onun ümumi mədəni inkişafının əsas stimulverici mənəvi – mənəvi-əxlaqi, mənəvi-ruhi və mənəvi-psixoloji ünsürlərindən olmalıdır.\nDünyanın, eyni zamanda Avrasiyanın digər böyük geopolitik güclərilə müqayisədə ümumi mədəni inkişaf sahəsində, xüsusən də sosial-mədəni, elm, təhsil, texnika və texnologiya sahəsində olan gerilik də mütləq nəzərə alınmalıdı.\nDünyanın başlıca ümummədəni inkişaf meylləri daima izlənməli, tarixi və bugünkü təcrübəsi – inkişafa şərait yaradan, səbəb olan, əsas verən, xidmət edən qabaqcıl nə varsa hamısı öyrənilməli, mənimsənilməli və zaman və məkan amilləri nəzərə alınmaqla tətbiq edilməlidi.\nBirlik müsəlman dünyasının (X-XII əsrlər) və Avropanın İntibah dövrünü (XIV-XVI əsrlər), eyni zamanda müsəlman dünyasının tarixi-mədəni inkişaf prosesində, xüsusən də Sənayeləşmə dövründə, eləcə də müasir dövrdə geri qalmasının səbəblərini obyektiv, hərtərəfli və dərin araşdırmalı, analiz etməli, qiymətləndirməli, lazımi nəticələr çıxarmalı və nə qədər acı olsa da, tarixdən dərs almalıdır.\nAs.B-nin mədəni, o cümlədən sosial-mədəni inkişaf sahəsində birgə böyük həmlələrə, ciddi səylərə və sıçrayışlara ehtiyacı vardır. Unudulmamalıdır ki, mədəni üstünlüyünü təmin edə bilməyən hər hansı bir dövlət və ya dövlətlər birliyi ümumi üstünlüyünü də, xüsusən də uzunmüddətli olaraq, təmin edə bilməz. Əslində, As.B-nin yaradılması, inkişafı və genişləndirilməsi bunu zəruri tələbə – imperativə çevirəcəkdir. Çünki əks təqdirdə o, rəqabətdə olacağı digər mədəni böyük geopolitik güclərdən, onların əldə etdiyi nailiyyətlərdən və onların məhsullarından asılı vəziyyətdə qalmaqda davam edəcək, üstünlük əldə etməsi bir tərəfə, heç müstəqil belə ola bilməyəcək.\nAçıq şəkildə görünür ki, islam dünyasının ikinci bir intibah dövrünə zəruri tarixi ehtiyac vardır. Yaradılması nəzərdə tutulan As.B-nin bu tarixi ehtiyacı ödəyə bilməsi üçün yetərli ümumi potensialı olacaqdır. Başlıca məsələ, bu strateji hədəfə çatmaq üçün Birliyin məhdud ümumi potensialından (ümumiyyətlə, konkret olan hər bir potensial məhduddur) tam səmərəli və effektli istifadə etmək sənəti nümayiş etdirmək – As.B strategiyası çərçivəsində onun müasir tələblərə tam cavab verən səmərəli və effektli elmi və mədəni inkişaf strategiyasını işləyib hazırlamaq və bu strategiyanı məqsədyönlü, ardıcıl mərhələli və davamlı olaraq həyata keçirməkdir. Bu zaman siyasi liderlik, iradə və qətiyyət nümayişi xüsusi önəm kəsb edəcəkdir.\nTəbii ki, digər sahələrdə olduğu kimi, mədəni sahədə də sinergiya – As.B-yə üzv olan dövlətlərin qarşılıqlı əlaqə və təsirinin gücləndirici effekti Birliyin mədəni gücü, nüfuzu və təsirini əhəmiyyətli dərəcədə artıracaqdır.\nAs.B-nin görünən perspektivləri\nAvrasiyada, xüsusən də onun qəlbi hesab edilən Hartlənddə ABŞ, AB, RF, Çin və Hindistan kimi amansız rəqabətdə olan böyük geopolitik güclərin arasında yeni bir böyük gücün doğuşu, heç şübhəsiz, çox çətin, ağrılı, sancılı, problemli və böyük ehtimalla, qanlı olacaqdır.\nMövcud dinamik dəyişən mürəkkəb və çətin strateji və geopolitik şəraitdə bu böyük geopolitik layihənin həyata keçirilməsi – As.B-nin yaradılması ilk növbədə:\n– islam dünyasının, o cümlədən İq.ƏT üzvü olan dövlətlərin, onların elitalarının, xüsusən də hakim elitalarının mövcud strateji və geopolitik şəraitə, onların başlıca inkişaf meyllərinə, eyni zamanda çoxsaylı, çoxyönlü və müxtəlif səviyyəli təhlükələrinə adekvat reaksiya verib-verəməyəcəyindən;\n– verəcəkləri halda, praktiki olaraq, adekvat davranıb-davranamayacaqlarından;\n– ortaya qəti milli və siyasi, eyni zamanda ortaq siyasi iradə qoyub- qoyamayacaqlarından;\n– bir sözlə, tarixin axışını düzgün oxuyub, onun çağırışlarına uyğun cavab verib-verəməyəcəyindən asılı olacaq.\nUnudulmamalıdır ki, böyük işlərin hesabı da böyük olur. Böyük ideyaları ancaq böyük millətlər, dövlətlər və liderlər həyata keçirə bilər. Tarix müsəlmanları, müsəlman dövlətlərini, onların elitalarını, xüsusən də hakim elitalarını yenidən səhnəyə dəvət edir. Onların öz böyüklüklərini, əgər həqiqətən varsa, bir daha yenidən göstərmələrinin zamanı çoxdan çatmışdır.\nBir də unudulmamalıdır ki, güc birlikdədir!\nBirliyin yaranmasına kimlər əngəl törətməyə çalışacaq?\nGözlənilən başlıca geopolitik problemlər və maneələr. Mövcud strateji və geopolitik şərait mürəkkəb və ağır olduğundan, dinamik dəyişdiyindən, xüsusən də qlobal və regional geopolitik qarşıdurma həlledici mərhələyə daxil olduğundan (2014-cü ilin Ukrayna böhranından sonra), bu səbəbdən geopolitik rəqabət amansız xarakter aldığından, təbii ki, qarşıya bir çox ciddi geopolitik problemlər və maneələr çıxacaqdır. Burada yalnız onların ən başlıca olanlarına toxunacayıq.\nGözlənilən başlıca xarici problemlər və maneələr. As.B-nin yaradılması və tutacağı geopolitik mövqe ilə bağlı olaraq ortaya çıxa biləcək, gözlənilən ən başlıca xarici problem də elə dünyanın bu mövcud böyük geopolitik gücləri –ABŞ, Rusiya, Çin, Avropa Birliyi və Hindistan olacaq. Gözlənilən ən başlıca maneələr də elə onların yaradacağı süni əngəllər olacaq.\nBaşda ABŞ və RF olmaqla dünyanın rəqabətdə olan bütün bu böyük geopolitik gücləri, təbii olaraq, nəinki yeni bir böyük gücün ortaya çıxmasında maraqlı olmayacaqlar, bütün güclərilə onun yaranmasına mane olmağa çalışacaqlar, hətta öz aralarında böyük rəqabətin olmasına baxmayaraq, bu məsələdə, xüsusən də ilk dövrdə, bir-birilə əməkdaşlıq və tərəfdaşlıq edəcəklər, lazım gəldikdə isə bəziləri keçici və ya qalıcı ittifaqlar quracaqlar.\nOna görə də Asiya Birliyinin yaradılması, inkişafı və genişləndirilməsi strategiysı, onun əsasında da siyasəti işlənib hazırlanarkən və həyata keçirilərkən digər strateji sənədlərə və onların reallaşdırılmasına qoyulan tələblərlə bərabər, bütün bunlar, xüsusən də:\n– Asiya Birliyinin Avrasiyanın və dünyanın böyük geopolitik gücləri arasında mərkəzi mövqe tutacağı;\n– ikili geopolitik təbiətə – həm Hartləndə xas tellurokratik təbiətə, həm də Rimləndə – sahil qurşağı qövsünə, yəni sahil dövlətlərinə xas olan yarımtalassokratik təbiətə malik olacağı;\n– müasir dövrdə geopolitik mövqe və güc dedikdə, yalnız klassik quru və su məkanlarının nəzərə alınmadığı, eyni zamanda onların əhəmiyyətinin qismən azaldığı;\n– Yer səthinin tamamını əhatə edən hava məkanının, xüsusən də sonsuzluğadək strateji dərinlik qazandıran kosmik məkanın və müəyyən mənada fiziki dünyanın virtual nüsxəsi olan, virtual da olsa reallığa çevrilən, artıq digər məkanlar kimi hərb meydanı hesab edilən kiberməkanın da nəzərə alındığı, bu “yeni” (hava-kosmik) və “ən yeni” (kiber) məkanların əhəmiyyətinin isə əksinə, artdığı;\n– yüksək səviyyəli təhlükələr də daxil olmaqla, müxtəlif səviyyəli, çoxsaylı və çoxyönlü təhlükələrin qarşıya çıxacağı, bu (çox) böyük işin ağır hesab(lar)ının ola biləcəyi də nəzərə alınmalı və aşağıda göstərilən zəruri addımlar atılmalıdır:\n1. Birliyin qurucuları, xüsusən də onun aparıcı dövlətləri – Türkiyə, İran, Pakistan, Qazaxıstan və onların liderləri bu məsələyə çox ciddi ilkin hazırlıq görməli, öncə bütün bunları da nəzərə almaqla, qeyd edildiyi kimi, birgə ortaq geopolitik inkişaf strategiyasını – Asiya Birliyinin yaradılması, inkişafı və genişləndirilməsi strategiysını, onun əsasında da siyasətini işləyib hazırlamalı, ardınca da həyati əhəmiyyətli bu böyük geopolitik layihəni qətiyyətlə, məqsədyönlü, ardıcıl mərhələli və davamlı olaraq həyata keçirməlidirlər.\n2. Onlar mütləq nəzərə almalıdırlar ki, dünyada, xüsusən də Avrasiyada ancaq böyük geopolitik güclər (ABŞ, AB, RF, Çin və Hindistan kimi) geopolitik subyekt və oyunqurucu ola bilərlər. Buna görə də amansız rəqabətdə olan bu böyük geopolitik güclərin sırasına qatılmaq istəyirlərsə ilk növbədə birləşməli, böyük geopolitik gücə çevrilməli və ortaya böyük güc qoymalıdırlar.\n3. Onlar dünya birliyinə, xüsusən bu böyük güclərə çatdırmalıdırlar ki, yeni dünya nizamının yaradıldığı, onun çox ağrılı və qanlı keçdiyi, geopolitik qarşıdurmaların həlledici mərhələyə daxil olduğu, xüsusən də bu regionlarda və region dövlətlərində sülhün, sabitliyin və təhlükəsizliyin pozulduğu, milli dövlətlərin çök(dürül)məyə başladığı və beynəlxalq terror təşkilatları başda olmaqla, qeyri-dövlət aktyorların meydan suladığı bir dövrdə bu prosesin aparılması – Asiya Birliyinin yaradılması qlobal, regional və lokal miqyasda sülhə, sabitliyə və təhlükəsizliyə xidmət edəcəkdir.\n4. Onlar çoxqütblü yeni dünya nizamı tərfdarı olan böyük güclərlə xüsusi iş aparmalı və bu yeni böyük gücün (As.B-nin) yaradılmasının məhz çoxqütblü yeni dünya nizamının yaradılmasına xidmət edəcəyini ətraflı – geniş və dərin izah etməlidirlər.\n5. Onlar eyni zamanda Avrasiyanın yerli böyük güclərinə (AB, RF, Çin və Hindistan) izah etməlidirlər ki, xarici, “yad” supergücdənsə, yeni olsa da, yerli, “doğma” böyük güc yaxşıdır. Çünki əks halda, ya bu böyük geopolitik boşluğu, böyük ehtimalla, supergüc dolduracaq, ya da bura uzunmüddətli, yayılmağa və genişlənməyə meylli qeyri-sabitlik – böyük təhlükə mənbəyi olacaq.\n6. Bu böyük geopolitik layihəyə qarşı çıxan güclərə bildirilməlidir ki, mövcud geopolitik durum və onun başlıca inkişaf meyyləri nəzərə alınarsa, istənilən halda bu “çəkici layihə”nin – As.B-nin yaradılmasının təbii tərəfdar(lar)ı, potensial və ya operativ-taktiki müttəfiq(lər)i olacaq, onsuz da Birliyin yaradılmasına qarşı daha sərt çıxan güclə və ya güclərlə rəqabətdə olan digər böyük güc və ya güclər ona dəstək verməli olacaq, çünki getdikcə daha da mürəkkəbləşəcək və kəskinləşəcək geopolitik durum bunu onlardan tələb edəcək. Belə ki, güzəştsiz, amansız rəqabətdə olan hər bir gücün başqa bir böyük gücün dəstəyinə ehtiyacının yaranacağı qaçılmaz olacaq.\n7. Bu səbəbdən Asiya Birliyinin qurucularının geopolitik manevr imkanı olacaq və onlar strateji güclərini, zaman və məkanı düzgün qiymətləndirməli və öz güclərindən uyğun zamanda və uyğun yerdə çox çevik, maksimum səmərəli və effektli istifadə etməlidirlər.\n8. As.B-nin yaradılması prosesində liderliyin, siyasi iradənin, qətiyyətin, məqsədyönlülüyün, ardıcıllığın və davamlılığın əhəmiyyəti xüsusi nəzərə alınmalı, tərəddüd edilməməlidir.\nAs.B-nin qurucuları bu həlledici, problemli, neqativ xarici geopolitik amili mütləq nəzərə almalı, ilk növbədə Birliyin sürətlə “suveren – toxunulmaz geopolitik güc”ə çevrilməsi haqqında düşünməlidir.\nBu da As.B-nin inkişaf etdirilmiş strateji potensiala, ilk növbədə kütləvi qırğın silahlarına və onların daşıyıcılarına malik olan strateji hücum (yetərli səviyyədə strateji çəkindirmə potensialı əldə edə bilməsi – aktiv strateji müdafiə siyasəti apara bilməsi üçün) və effektli HHM və RHM sistemlərinə malik olan strateji müdafiə qüvvələrinə sahib olmasını tələb edir. Çünki qarşısında olacaq böyük geopolitik güclərin hamısı, bu və ya başqa inkişaf səviyyəsində olsa da, belə strateji potensiala sahibdir.\nBurada əsas məsuliyyət və iş ilk növbədə As.B-nin əsas qurucularına, xüsusən də nüvə və raket texnologiyasına, kosmosu mənimsəmə təcrübəsinə sahib olanPakistan, İran, Türkiyə və Qazaxıstanın üzərinə düşəcəkdir.\nAs.B-nin yaradılması ilə bağlı olaraq ortaya çıxa biləcək, gözlənilən bir başlıca xarici problem də bəzi postsovet respublikalarının hazırda Avrasiya İqtisadi Birliyinin (AİB, Qazaxıstan və Qırğızıstan) və Kollektiv Təhlükəsizlik Müqaviləsi Təşkilatının (KTMT, Qazaxıstan, Qırğızıstan və Tacikistan) üzvü olması olacaq. Çünki o halda ortaya, qaçılmaz olaraq, belə bir sual çıxacaq: nisbətən yeni müstəqil olan və əsasən RF-nin strateji və geopolitik təsiri altında olan bu dövlətlər eyni zamanda As.B-yə necə üzv ola biləcəklər?\nBirincisi, nəzərə almaq lazımdır ki, ortaq maraqlar əsasında birliklərarası – As.B ilə AİB, eyni zamanda AMTT ilə KTMT arasında qarşlıqlı faydalı dialoq, əməkdaşlıq və tərəfdaşlıq qurula bilər. Və sözsüz ki, bu hər iki tərəfin də maraqlarına cavab verər.\nİkincisi, eyni zamanda hər iki birliyin üzvü olan həmin dövlətlər, xüsusən də Qazaxıstan bu halda birliklərarası körpü rolu oynaya, vasitəçi ola və birliklərarası qarşılıqlı faydalı normal münasibətlərin qurulmasına yol aça bilərlər.\nÜçüncüsü, birliklərarası maraqların toqquşması halında, təbii ki, strategiyanın üç təməl amili – güc, zaman və məkan nəzərə alınmaqla, hər bir üzv dövlət öz milli, strateji və geopolitik maraqlarını rəhbər tutaraq tərəfini seçə bilər.\nGözlənilən başlıca daxili problemlər və maneələr. As.B-nin yaradılması ilə bağlı olaraq ortaya çıxa biləcək, gözlənilən ən başlıca İq.ƏT daxili problem isə teokratik İran İslam Respublikası, gözlənilən ən başlıca maneələr də elə ondan qaynaqlanan süni əngəllər ola bilər. Çünki öncə də qeyd edildiyi kimi, İran bu birlik quruculuğunun başlıca – həlledici mənfi və ya riskli daxili amilidir. İran İslam Respublikasını, onun aqressiv, ekspansionist xarici siyasət aparan teokratik rejimini birlik quruculuğuna yönəlik başlıca daxili potensial təhdid də adlandırmaq olar.\nEyni zamanda o da qeyd edilməlidir ki, mövcud regional geopolitik, geostrateji və hərbi-siyasi durum və onun başlıca inkişaf meylləri:\n– ABŞ-ın öz yeni milli təhlükəsizlik strategiyasında və hərbi doktrinasında İranı düşmən elan etməsi, İsrail və Körfəz ölkələri başda olmaqla, ona qarşı geniş koalisiya yaratması;\n– ABŞ liderliyindəki antiiran koalisiyasının İranın regionda aqressiv siyasət aparmasından, genişlənməsindən, öz nüfuz və təsirini artırmasından ciddi şəkildə narahat olması və müvafiq olaraq qarşı addımlar atmağa başlaması;\n– ABŞ-ın İranla imzalanan nüvə anlaşmasını məqsədyönlü şəkildə təftiş etməyə başlaması, anlaşmadan çıxmaq niyyətində olması, ona qarşı yeni sanksiyalar tətbiq etməyə və daxili işlərinə müdaxilə etməyə başlaması;\n– Səudiyyə Ərəbistanı və BƏƏ başda olmaqla, sünni ərəb ölkələrinin ona qarşı açıq düşmən mövqeyi tutması;\n– onların Yəmən, Suriya, İraq, Bəhreyn və d. ölkələrdə İranla qarşı-qarşıya gəlməsi və toqquşması, vəkalət müharibələrinə girməsi;\n– böyük qlobal (ABŞ, RF və Çin) və regional (Türkiyə, İran, İsrail və Səudiyyə Ərəbistanı) güclərin qatıldığı Suriya böhranının yeni – təhlükəli mərhələyə daxil olması, yayılma riskinin artması;\n– ABŞ, İsrail və Səudiyyə Ərəbistanının İran məsələsini gündəmə gətirməsi;\n– bir sözlə, regional geopolitik, geostrateji və hərbi-siyasi durumun kəskinləşməsi, İran ətrafında əlverişsiz, təhlükəli geopolitik, geostrateji və hərbi-siyasi durumun yaranması və getdikcə pisləşməsi, xüsusən də təklənməsi ehtimalının artması onun Birliyin yaranması ilə bağlı mövqeyini müsbət istiqamətdə dəyişə bilər.\nO da nəzərə alınmalıdı ki, mövcud regional durumun və İran ətrafında yaranmış əlverişsiz şəraitin göstərilən bu istiqamətlərdə pisləşməsinin güclənərək davam etməsi, eyni zamanda ABŞ-ın yanlış regional siyasət aparmağa, xüsusən də İranla yanaşı Türkiyə və Pakistanı da hədəf almağa davam etməsi nəinki İran rejiminin As.B-nin yaradılması ilə bağlı mövqeyini dəyişə, hətta onu Birliyin qızğın tərəfdarına çevirə bilər.\nBu səbəblə, Birliyin yaradılması prosesində strateji hədəflərə nail olmaq üçün yarana biləcək belə əlverişli operativ-taktiki durumlar və fürsətlər də, realpolitikanın və siyasi praqmatizmin tələblərinə uyğun olaraq, həssaslıqla nəzərə alınmalı, qiymətləndirilməli və istifadə edilməlidir. Bu da Birlik qurucularından məqsədyönlü, adekvat çevik addımların atılmasını tələb edəcəkdir.\nAs.B-nin geopolitik inkişaf perspektivləri. As.B strategiyasının uğurla həyata keçirildiyi təqdirdə, qarşıya qoyulan əsas strateji hədəflərə və başlıca strateji məqsədə uyğun olaraq, Birlik öz geopolitik inkişafında şərti olaraq bölünmüş aşağıdakı inkişaf mərhələlərindən:\n– Birliyin yaradılması, ilkin geopolitik potensial əldə etməsi –“oyunpozucu və çəkindirici” böyük geopolitik gücə çevrilməsi;\n– Birliyin əsas(lı) geopolitik potensiala sahib olması – “suveren – toxunulmaz” böyük geopolitik güc olması;\n– və Birliyin inkişaf et(diril)miş geopolitik potensial əldə etməsi – “oyunqurucu və (qlobal və regional geopolitik inkişafa) yönverici” böyük geopolitik gücə və ya güclərdən birinə çevrilməsi mərhələsindən keçməlidi.\nAs.B-nin yaradılması, inkişafı və genişləndirilməsinin üçüncü mərhələsində dünyanın ən böyük ada dövləti, Çənubi-Şərqi Asiyanın ən böyük dövləti, eyni zamanda iqtisadi gücünə (nominal ÜDM-i 1 trln. 10 mlrd. 937 mln. ABŞ dolları, BVF, 2017-ci il ), əhalisinə (261,1 mln., DB, 2016-cı il) və canlı hərbi qüvvəsinə (975 750, GFP, 2017-ci il) görə ən böyük müsəlman dövləti olan İndoneziyabaşda olmaqla, digər müsəlman dövlətləri də Birliyə üzv ola bilər.\nTalassokratik güc olan İndoneziyanın Birliyə daxil olması ilə As.B geopolitik təbiətinə, mahiyyətinə və xarakterinə görə tam keyfiyyətli kompleks bir gücə – eyni zamanda tellurokratik (quru), talassokratik (dəniz) və sahil (hibrid) gücünə çevriləcəkdir.\nİndoneziya ilə bərabər Malayziyanın da Birliyə daxil olması ilə As.B Hind-Sakit okean regionunda çox mühüm strateji əhəmiyyət daşıyan Malakka boğazına əsasən nəzarət imkanı da əldə edərdi.\nOnu da qeyd edək ki, As.B-nin çevik, səmərəli və effektli hərəkət edə bilməsi, geopolitik nəzarət, hərəkat və manevr məkanının genişləndirilməsi üçün Birlikdə üzvlüklə bərabər müşahidəçi, dialoq tərəfdaşı, əməkdaş, tərəfdaş və s. kimi institutlar da yaradılmaldır.\nBu zaman, təbii ki, Dünya Adasına və kritik əhəmiyyətli Atlantik-Hind okeanı keçidlərinə nəzarət baxımından Misir, Sudan, Somali, Cibuti və Yəmən kimi kritik strateji əhəmiyyət kəsb edən Afrika ölkələri də unudulmamalıdır.\n1. Böyük geopolitik gücə çevrilmə niyyətində olan İq.ƏT üzvü dövlətlər ilk növbədə:\n– mövcud qlobal və regional strateji və geopolitik durumu birgə analiz edib qiymətləndirməli;\n– dünyadakı mövcud duruma və onun inkişaf perspektivlərinə yönəlik ortaq strateji və geopolitik baxış formalaşdırmalı;\n– kollektiv strateji müttəfiqliyin və geopolitik birliyin yaradılmasının ideya-nəzəri və siyasi əsaslarını – ortaq perspektiv inkişaf strategiyasını (uzunmüddətli, hərtərəfli və dərin) və birgə ümumi geopolitik inkişaf strategiyasını və siyasətini işləyib hazırlamalı;\n– bu zaman üzv dövlətlərin milli, geopolitik və ümumi ortaq maraqları əsas götürülməli;\n– bu strategiya və siyasət aydın, dəqiq və məqsədyönlü olmalı – As.B-nin“oyunqurucu və (qlobal və regional geopolitik inkişafa) yönverici” böyük geopolitik gücə və ya güclərdən birinə çevrilməsinə hesablanmalı;\n– maksumum səmərəli və effektli olmalı, yəni, bütün məhdud milli resurslardan tam səmərəli və effektli istifadə edilməli;\n– strategiyanın əsas amilləri olan (mövcud) güc, zaman və məkan amillərini, xüsusilə, üzv dövlətlərin milli strateji güc və resurslarının həm təkbaşına, həm də birgə yetərsiz olduğunu, yeni dünya nizamı və yeni beynəlxalq münasibətlər sistemi quruculuğunu, qlobal və regional səviyyədə dinamik dəyişən strateji durumu, eyni zamanda mövcud geopolitik durumu və onun mümkün inkişaf perspektivlərini xüsusi həssaslıqla nəzərə almalıdı.\n2. İq.ƏT üzvü olan dövlətlərin birgə ümumi geopolitik inkişaf strategiyası – As.B strategiyası və siyasəti aydın məqsədyönlü, tam səmərəli və effektli olmalıdı.\n3. As.B strategiyası və siyasəti qəti və sarsılmaz kollektiv siyasi iradəyə söykənməli, məqsədyönlü, sistemli, ardıcıl mərhələli və davamlı olaraq tərəddüdsüz həyata keçirilməlidi.\nBu strategiya və siyasət həyata keçirilərkən onun işlənib hazırlanmasında diqqət edilən, nəzərə alınan və xüsusi həssaslıq göstərilən bütün amillərə daha diqqətlə, ehtiyatla və həssaslıqla yanaşılmalıdır.\n4. As.B-nin yaradılmasının ilkin hazırlıq mərhələsinin əsas hədəfi – Gömrük İttifaqının, Azad Ticarət Zonasının yaradılması və iqtisadi infrastrukturun sıx inteqrasiyası yolu ilə İqtisadi Əməkdaşlıq Təşkilatının inkişaf etdirilməsi və TC, İİR, Pakistan, AR və İraq arasında müdafiə və təhlükəsizlik paktının bağlanması, Antiterror mərkəzinin və Sülhməramlı qüvvələrin yaradılması yolu ilə İq.ƏT üzvü olan dövlətlər arasında müdafiə və təhlükəsizlik sahəsində strateji tərəfdaşlığın qurulması və qarşılıqlı yardımın təşkili, beləliklə də, Birliyin sağlam təməllərinin atılması üçün ilkin şəraitin və ön şərtlərin hazırlanması olmalıdı.\n5. As.B-nin yaradılmasının ikinci mərhələsinin əsas hədəfi – Asiya İqtisadi Birliyinin (As.İB), Asiya İqtisadi Birliyinə üzv dövlətlərin Strateji Tərəfdaşlıq və Qarşılıqlı Yardım Təşkilatının (STQYT) və Asiya Dövlətləri Birliyinin (siyasi birlik) yaradılması ilə Asiya Birliyinin iqtisadi, hərbi və siyasi təməllərinin atılması olmalıdı.\n6. Birliyin yaradılmasının üçüncü mərhələsinin əsas hədəfi isə – böyük geopolitik güc olacaq As.B-nin yaradılması, mərhələ-mərhələ inkişaf etdirlməsi və optimal həddədək genişləndirilməsi olmalıdı.\n7. Ardıcıl mərhələli As.B strategiyasının əsas hədəfləri:\n– öncə Birliyin ilkin geopolitik potensial əldə etməsi – “oyunpozucu və çəkindirici”böyük geopolitik gücə çevrilməsi;\n– sonra əsas(lı) geopolitik potensiala yiyələnməsi – “suveren – toxunulmaz” böyük geopolitik güc olması;\n– daha sonra da inkişaf et(diril)miş geopolitik potensiala sahib olması – “oyunqurucu və (qlobal və regional geopolitik inkişafa) yönverici” böyük geopolitik gücə və ya güclərdən birinə çevrilməsidir.\nBeləliklə, As.B-nin son əsas strateji hədəfi Birliyin “oyunqurucu və yönverici”böyük geopolitik gücə və ya güclərdən birinə çevrilməsi olacaq.\n8. As.B strategiyasının başlıca vəzifəsi – Birliyin bu əsas hədəflərinə nail olması, nəhayət, “oyunqurucu və yönverici” böyük geopolitik gücə və ya güclərdən birinə çevrilməsi və beləliklə, başlıca məqsədinə çatması üçün əlverişli geopolitik şəraitin yaradılmasıdır.\n9. As.B strategiyasının başlıca məqsədi isə yaradılmış bu əlverişli geopolitik şəraitdə Birliyin yaranacaq yeni dünya nizamında və beynəlxalq münasibətlər sistemində öz layiqli yerini tutmasıdır.\n10 yanvar – 22 fevral 2018-ci il\n İqtisadi Əməkdaşlıq Təşkilatı 1985-ci ildə İran, Pakistan və Türkiyə tərəfindən yaradılıb. Hazırda bu üç müsəlman dövləti ilə bərabər Azərbaycan, Qazaxıstan, Qırğızıstan, Özbəkistan, Türkmənistan, Tacikistan və Əfqanıstan da bu təşkilatın üzvüdür.\n Sadabad Paktı – hücum etməmək haqqında dördlü pakt 08 iyul 1937-ci ildə Tehranda, Sadabad sarayında Türkiyə, İran, İraq və Əfqanıstan arasında imzalanıb.\n Öncəki adı Bağdad Paktı (1955-1959-cu illər) olan CENTO (Central Treaty Organization – Mərkəzi Müqavilə Təşkilatı, 24 fevral 1955-1979-cu illər) – Türkiyə, İran, İraq, Pakistan və Böyük Britaniya arasında imzalanmışdı. SSRİ-nin Orta Şərqdə nüfuz qazanmasını önləməyə yönəlik olaraq qurulan bu pakta – qarşlıqlı müdafiə və təhlükəsizlik təşkilatına ABŞ da müşahidəçi kimi qatılmışdı. Ona NATO-nun regiondakı uzantısı da demək olar.\n Sinergiya – iki və daha çox amilin qarşlıqlı əlaqə və təsirinin gücləndirici effekti\n John Mackinder 1919-cu ildə nəşr edilən “Demokratik ideallar və faktlar” kitabında Hartləndin – Avrasiyanın “qəlbi”nin Baltik dənizindən Yenisey çayına qədər olan 2500 millik bir sahəni və Şimal dənizindən Qara dənizə və Xəzər dənizinə uzanan bir bölgəni əhatə etdiyini bildirir.\n Tellurokratiya (lat. tellūris, tellūs “quru, torpaq, ölkə” + qədim yun. κράτος “hakimiyyət”) – “quru hakimiyyəti” və ya “quru gücü” deməkdir.\n Talassokratiya (qədim yun. Θάλασσα “dəniz” və κράτος “hakimiyyət”) – “dəniz hakimiyyəti” və ya “dəniz gücü” deməkdir.\n H.C. Makinder, Adriatik dənizindən Şimal dənizinədək bir xətt çəkərək, Avropanı Qərbi və Şərqi Avropa olmaqla iki yerə ayırır.\n Qəlbgah – Hartlənd, Avrasiyanın Baltik dənizindən Yenisey çayınadək, Şimal dənizindən Qara dənizə və Xəzər dənizinədək olan böyük ərazisini əhatə edir.\n Dünya Adası – Asiya, Avropa və Afrika qitələrindən ibarətdir. Digər qitələr onun peykləridir.\n Xatırladaq ki, Pakistan senatının vitse-prezidenti Mir Can Camali hələ 2012-ci ilin yazında Azərbaycana birgə hərbi blok yaratmağı təklif edib. Onun sözlərinə görə, nüvə silahına sahib olan İslamabadın Bakıyla ittifaqı “bütün müsəlman ölkələri alyansının nüvəsi olar”. Pakistan Ermənistanın müstəqilliyini tanımaqdan imtina edib və Azərbaycanın Dağlıq Qarabağa dair mövqeyini dəstəkləyib. Rəsmi Bakı da öz növbəsində Kəşmirlə bağlı olaraq Pakistanla Hindistan arasında yaranmış münaqişədə İslamabadın mövqeyini müdafiə edir.\n Adam Metsə görə, Müsəlman İntibah Dövrü X-XII əsrləri əhatə ermiş və Avropa İntibahına (XIV-XVI əsrlər) zəmin yaratmışdır.\n NATO-nun 8-9 iyul 2016-cı il tarixində Varşavada keçirilən növbəti sammitində kiberməkanın quru, su və hava məkanı kimi hərb meydanı hesab edilməsi haqqında qərar qəbul edildi.\n Çinin Sinqapurla (əhalisinin 74,2% çinli, 13,3% malay, 9,2% tamil, indoneziyalı və s. ) əlaqəsi, ona təsiri və nüfuzu da nəzərə alınmalıdı.скачать dle 12.1\nTeqlər: etmeli uchun SLAM GEOPOLTK GUCE DUNYASN ESAS yaratmaq ChEVRMENN ARAShDRMA neleri Birliyini YEN YOLUAsiya


Tətildə İngilis dili | AzeriStudent\nTətildə İngilis dili\nMüddət: 2-7 həftə\nTəhsil haqqı: həftəlik 1680 dollardan başlayaraq\nKurs qısa müddətdə ingilis dil səviyyələrini inkişaf etdirmək istəyən tələbələr üçün nəzərdə tutulub. Tədris proqramında söhbət zamanı dil bacarıqlarının inkişafı, söz ehtiyatının artırılması, qrammatika və düzgün tələffüzün inkişafına xüsusi diqqət yetirilir.\nİngilis dili səviyyəsi: Beginner\nHəftədə 20 ingilis dili dərsi\nSinifdə 10 nəfər\nHəftəlik 1680 dollardan başlayaraq nəzərdə tutulub\nQiymətə daxildir: tədris, tədris materialları, bitirmə sertifikatı, yemək, idman, əyləncə və ekskursiyalar, yaşayış xərcləri.\nABŞ şəhərlərinə səfərlər\nŞagirdlər şəhərin mərkəzində yerləşən Iona College-in kampusunda qalırlar.\nMəktəb South Beach rayonunda okean sahilində gözəl mənzərəli bir ərazidə yerləşir.\nŞagirdlər məktəb kampuslarındakı iqamətgahlarda, kirayə mənzillərdə və ya ev sahibi olan ailələrlə birlikdə qala bilərlər.


Arıqlamaq üçün qaranlıqda yatmaq vacibdir » Qadınla.Com - Qadınlar Birİncidir!\nAraşdırmaçılara görə kökəlmək üçün yalnız yemək qəbul etmək və hərəkətsiz qalmaq şərt deyil, hətta işıqda yatmaq belə insanların kilo almasına səbəb olur.\nAraşdırma çərçivəsində bir təcrübə aparılıb. Belə ki, 8 həftə boyunca işıq olan otaqda yatan insanların çəkilərində dəyişikliklərin olması müşahidə olunub. Xüsusilə də pəhriz tutan insanların qaranlıqda yatması önəmlidir. Ən yaxşısı isə qaranlıqda yatmağa alışmaqdır. loading... 80


Elanın kodu: 700514\nBakı şəhər Binəqədi rayon Binəqədi qəsəbəsində 182 nömrəli məktəbin yanında 1 sotda inşa edilmiş 2 mərətəbəli 3 otaqlı fərdi yaşayış evi satilir. Satışda olan ev şəkillərdə gördüyünüz kimi təmirlidir. Evin yaşayış sahəsi 100 kv metirdən ibarətdir. Evin bundan elavə 20 kv metirdə həyəti var. Kamunal xətləri işıq, su, qaz (kombi) çəkilib və daimdir. Sənədləri tam qaydasındadır. Real alcıyla qiymətdə razılaşma olacaq.


- Şirkət Məhsularının satışının təşkil edilməsi\n- Ərazisində olan Mağazalarda (Supermarketlər) məhsul ehtiyacının müəyyənləşdirilməsi\n- Ehtiyac müəyyənləşdikdən sonra sifarişin götürülməsi\n- Müştərilərə məhsulun keyfiyyəti, tərkibi və digər xüsusiyyətləri barədə məlumatın verilməsi\n- Müştərilərlə daim əlaqədə olması, onların ehtiyac və tələblərinin analiz edilməsi\n- Mağazalarda məhsulun düzülüşünə, səliqəli şəkildə görünməsinin (Merçendayzinq) təşkil edilməsi\n- Görülən işlərin hesabatını bir başa rəhbərinə düzgün təqdim edilməsi\n- Əmək haqqı 300 AZN(fix) + 700-800 AZN(bonus)\n- 22 - 35 yaş arası XANIMLAR\nQeyd: Şirkət Bakı Şəhər Suraxanı Rayonu Bülbülə qəsəbəsində yerləşir. Satış təmsilçisi Şirkətə zəruri hallarda gəlir. Birbaşa iş üçün müəyyən olunmuş əraziyə çıxır. Ərazi Mərdəkan və Buzovna qəsəbəsində yerləşən Şəbəkə Supermarketlərdir.\nMüraciət etdiyiniz vəzifənin adını mövzu hissəsində “Satış təmsilçisi” şəklində göstərməyiniz xahiş olunur. Əks təqdirdə belə müraciətlilərin namizədliyinə baxılmayacaqdır.\nZənglərə cavab yalnız 1-5 günlər saat 09:00-dan 18:00 qədər cavab verilir.


Əliş Ləmbəranskinin 100 illik yubileyi təntənəli şəkildə qeyd olunub | Report.az\nƏliş Ləmbəranskinin 100 illik yubileyi təntənəli şəkildə qeyd olunub\nƏliş Ləmbəranskinin 100 illik yubileyi təntənəli şəkildə qeyd olunub Mərasim Ə. Ləmbəranskinin rəhbərliyi ilə tikilən sarayda baş tutub\n14 Noyabr , 2014 20:38\nBakı. 14 noyabr. REPORT.AZ/ Bu gün Heydər Əliyev adına Sarayda tanınmış dövlət xadimi, SSRİ dövlət mükafatı laureatı, Azərbaycanın əməkdar mühəndisi Əliş Ləmbəranskinin 100 illik yubileyi ilə bağlı təntənəli mərasim keçirilib.\n"Report" xəbər verir ki, tədbirin açılışında Azərbaycan energetika naziri Natiq Əliyev çıxış edərək Əliş Ləmbəranskinin Azərbaycanın neft sənayesinin quruculuğunda gördüyü işlərdən, neft sənayesinin inkişafındakı xidmətlərindən danışıb. Nazir həmçinin Ə. Ləmbəranskinin Azərbaycan mədəniyyətinə verdiyi tövhələrdən də bəhs edib. O xüsusi olaraq vurğulayıb ki, 100 illik yubiley tədbirinin keçirildiyi Saray, Musiqili Komediya Teatrı, Yaşıl Teatr və s. mədəniyyət ocaqlarının tikintisi, Opera və Balet Teatrının bərpas Ə. Ləmbəranskinin rəhbərliyi ilə həyata keçirilib.\nAçılış nitqindən sonra rejissor Cəmil Fərəcovun "Mən Bakımı sevirəm" adlı filmi nümayiş edilib.\nSonra tədbir Üzeyir Hacıbəyli adına Azərbaycan dövlət simfonik orkestrinin ifası ilə əbədi hissə ilə davam edib.\nQeyd edək ki, Əliş Cəmil oğlu Ləmbəranski 1914-cü il mayın 10-da Bərdə rayonunun Ləmbəran kəndində anadan olub. Müxtəlif sənaye müəssisələrində rəhbər vəzifələrdə çalışıb. Neft sənayesi nazirinin müavini, Bakı Soveti İcraiyyə Komitəsinin sədri, respublika Nazirlər Soveti sədrinin müavini işləyib. Heydər Əliyev Sarayı, Gülüstan sarayı, Funikulyor, Bakı Dövlət Sirki və Bakıya gözəllik bəxş edən digər binalar, sənaye və mədəniyyət müəssisələri onun rəhbərliyi ilə tikilib.


2021, 21 Sentyabr, çərşənbə axşamı, Bakı vaxtı 21:32\n«Dövlət qeydiyyatından keçən gənclər təşkilatlarının yarısı epizodik fəaliyyət göstərir və ya qrant verildiyi təqdirdə fəaliyyətini qurur. Buna baxmayaraq, Nazirlik həmin təşkilatlara da öz dəstəyini göstərir».\nAzərbaycanın gənclər və idman nazirinin müavini İntiqam Babayevin sözlərinə görə, ölkədə 200-dən artıq gənclər təşkilatı dövlət qeydiyyatına alınıb və onlar ölkədə keçirilən dövlət gənclər siyasətinin ayrılmaz bir hissəsidir:\n«Gənclər və İdman Nazirliyi müsabiqə yolu ilə bu təşkilatların fəaliyyətinin genişlənməsi üçün qrant ayırır. Biz çalışırıq ki, gənclər təşkilatlarının fəaliyyətinə hərtərəfli dəstək göstərək, onların cəmiyyət üçün aktual olan bütün sahələrdə təşəbbüslərinə və layihələrinə dəstək verək. Eyni zamanda, gənclər təşkilatlarının beynəlxalq arenadakı fəaliyyətinə şərait yaradaq. Buna görə də, hər il gənclər təşkilatlarının sərgiləri keçirilir».\nİ.Babayev bildirib ki, təşkilatların heç də hamısı istənilən şəkildə fəaliyyətini qura bilməyib:\n«Təşkilatların sayının 200-dən artıq olması o demək deyil ki, hamısı fəal fəaliyyət göstərir. Barometr olaraq hər il keçirilən gənclər təşkilatlarının sərgisini götürürük. Bu tədbirə 100-110 təşkilat qatılır və hesab edirik ki, bu təşkilatlar fəaldır. Digərləri isə bu və ya digər şəkildə fəaliyyətlərini qururlar. Ümumilikdə dünya ölkələri ilə müqayisə etdikdə Azərbaycanda gənclər təşkilatlarının fəaliyyəti qənaətbəxşdir». /APA/


53 yaşlı nazir müavini niyə intihar etmişdi? -İz Andropov-Şelokov-Suslov intriqasına aparır\n22 İyul 2021, 20:43\n53 yaşlı nazir müavini niyə intihar etmişdi?- İz Andropov-Şelokov-Suslov intriqasına aparır\nBu gərgin ərəfənin sonunda “yorğun” məmurlar, nəhayət, enerjilərini bərpa etmək üçün yeni il tətilinə hazırlaşıblar. Amma dekabrın 29-da baş verən hadisə siyasiləri yenidən çətinliyə salıb. SSRİ daxili işlər nazirinin 1-ci müavini Viktor Paputinin özünü güllələyərək intihar etməsi bayram günləri ərəfəsində ölkədə əsas müzakirə mövzusuna çevrilib.\nSiyasi Büronun qeyri-rəsmi yığıncağında hadisə ilə bağlı belə qərara alınıb ki, nazir müavininin intiharı (vəfatı kimi təqdim edilib) haqqında mətbuata informasiya və nekroloq bayramdan sonra verilsin. Bayram günlərində qəzetlərin çıxmaması da belə qəraraın qəbul olunmasına “əsas” verib. Ancaq siyasilərin bu qərarına baxmayaraq, artıq dekabrın 29-u axşam saatlarında Paputinin intiharından bütün Moskva xəbərdar olub.\nYeni ilin ilk iş günündə mətbuatda Viktor Paputin haqqında başda Leonid Brejnevin imzası olmaqla Siyasi Büro üzvləri, Mərkəzi Komitənin katibləri, nazirlər, komitə sədrləri nekroloq imzalayıblar. Nekroloqda Vadim Paputinin fəaliyyəti ən pafoslu ifadələrlə yüksək qiymətləndirilib. Nazir müavininin dəfni üçün Novodeviçye qəbirstanlığında yer ayrılıb. Amma Paputinin hansı şəraitdə ölməsi haqqında heç bir informasiya verilməyib. Bayramdan sonrakı günlərdə buna heç ehtiyac da qalmayıb. Çünki hələ bayramdan əvvəl xarici mətbuat və radio Paputinin intiharı haqqında dövriyyəyə yetərincə məlumatlar buraxıb.\n53 yaşlı nazir müavini intihar öncəsi heç bir qeyd qoymayıb, heç kimə nəsə deməyib. O, dekabrın 29-da mənzilindəki iş otağında tabel silahı ilə özünü güllələyib. (Məzarüstü daşında dekabrın 28-i yazılıb)\nNazir müavininin intihar etməsi ilə bağlı fərqli versiyalar ortaya çıxıb.\nVersiyalardan birinə görə, Paputin vəzifə karyerasında yaranacaq problemə görə intihar edib. Belə ki, yaxın günlərdə onun işdən azad olunacağı, yerinə isə Brejnevin kürəkəni Yuri Çurbanovun təyin ediləcəyi gözlənilib. General-leytenant Paputin karyerasının belə sonluğunu qəbul edə bilməyib.\nDigər bir versiyaya görə, nazir müavininin intiharında Əfqanıstan hadisələri əsas rol oynayıb. Paputin birbaşa Mərkəzi Komitənin katibi Mixail Suslovun rəsmi və qeyri-rəsmi tapşırıqlarını icra edib.\nƏfqanıstanda keçiriləcək əməliyyatlarda DTK sədri Andropovla Suslov arasında fikir ayrılığı yarananda Suslov Paputini Əfqanıstana göndərib. Paputinin Əfqanıstanda DTK-dan da üstün agentura şəbəkəsi olub. Andropov Hafizulla Əminin məhv edilməsini “Alfa”ya tapşırdığı halda, Suslov Paputinə Əmini sağ götürmək barədə göstəriş verib. Əslində Suslovun göstərişi daha “məqsəduyğun” sayılıb. Belə ki, Suslov istəyib ki, Hafizulla Əmin dəfələrlə dünya ictimaiyyətinin eşidəcəyi səviyyədə SSRİ-dən qoşunların Əfqanıstana göndərilməsini xahiş etsin və bununla da SSRİ “işğalçı” yox, “yardıımçı” ölkə kimi tanınsın. Yəni, SSRİ öz siyasi məqsədinə görə deyil, Əfqanıstanın təkidli xahişlərinə görə qoşunları həmin ölkəyə göndərib.\nDigər tərəfdən, daxili işlər naziri Nikolay Şelokovla düşmən münasibətində olan Andropov daxili işlər orqanlarının əməkdaşlarını Əfqanıstanda görmək istəməyib. Bir sözlə, Andropov Əfqanıstan məsələsində bütün təşəbbüsü əlində saxlamaq arzusunda olub. O cümlədən Andropovla Suslovun arasında da soyuq münasibətlər hökm sürüb. Gələcəkdə birinci kürsüyə sahib olmaq üçün Andropov bütün hadisələrdə, tədbirlərdə, partiya xətti ilə ikinci şəxs sayılan Suslovu və daxili işlər naziri Şelokovu zərərsizləşdirməyə çalışıb. Paputin də öz mövqeyinə, Suslovla yaxın, Şelokovun isə müavini olduğuna görə DTK sədrinin hədəfinə düşüb. Ən maraqlı məqamlardan biri isə odur ki, Hafizulla Əmin öldürüldükdən sonra Andropov Brejnevin qarşısında bu hadisəni düzgün addım kimi qiymətləndirməyib, “Alfa”nın keçirdiyi əməliyyatı DİN-in tabeliyində olan daxili qoşunların ayağına yazıb və bu əməliyyatda Viktor Paputinin xüsusi rolu olduğunu vurğulayıb.\nSözsüz ki, Kabul əməliyyatından sonra Moskvaya qayıdan Paputin hansı oyuna düşdüyünü yaxşı anlayıb. Söylənilən versiyalara görə, Paputin məhz bu səbəbdən intihar edib.\nQeyd edək ki, 1926-cı ildə Moskvada anadan olan Viktor Paputin Tula Mexanika İnstitutunu bitirdikdən sonra uzun illər komsomol və partiya orqanlarında çalışıb. O, Podolsk rayon partiya komitəsinin birinci katibi, Moskva vilayət partiya komitəsinin ikinci katibi vəzifələrində işləyib. 1974-cü ildə Mixail Suslovun “təqdimatı” ilə Viktor Paputin SSRİ daxili işlər nazirinin birinci müavini vəzifəsinə təyin olunub.\n53 yaşlı nazir müavini dəfələrlə ali dövlət mükafatları ilə təltif olunub. Bacarıqlı, savadlı, işgüzar məmur kimi tanınıb, vəzifələrdə işlədiyi dövrdə adı heç vaxt qalmaqallı hadisələrdə hallanmayıb.\nOnu da vurğulayaq ki, Viktor Paputinin intiharından bir ay sonra Yuri Çurbanov onun yerinə, SSRİ daxili işlər nazirinin 1-ci müavini vəzifəsinə təyin edilib.\nBeləliklə, nəhəng bir ölkənin ən böyük və ən mühüm qurumlarının birinin yüksək ranqlı məmuru, general-leytenant rütbəli daxili işlər nazirinin birinci müavininin intihar səbəbi müəmmalı qalıb.\n29, İyul - 09:49326


İslam.az - İslamın qayəsi – gözəl əxlaq\nRuhuna zülm edilən məzlum imam (İkinci hissə) 14.04.17 - (Əvvəli: https://islam.az/az/mezhaleler/i-slam-bu-zhun-sabah/item/3764-ruhuna-zulm-edil...\nİslamın qayəsi – gözəl əxlaq\n/ Bazar, 02 Dekabr 2007 16:02\nBildiyimiz kimi, hər bir insan fitri olaraq səadətə qovuşmaq istəyir və bu yolda əmək sərf edir. Lakin unutmamalıyıq ki, səadətə qovuşmaq üçün insan müəyyən meyarlara sahib olmalıdır. İman, ibadət, elm və əxlaq sahibi olmaq səadətin təməl əsaslarıdır. Bunlara sahib olan şəxs üçün səadət qapıları artıq açılmış sayılır.\nİman, ibadət və elm insanı kamilləşdirir və gözəl əxlaq sahibi edir. Gözəl əxlaq İslamın bir qayəsidir. Çünki Həzrəti Peyğəmbər (s.ə.s.) bir hədisində "Mən gözəl əxlaqı tamamlamaq üçün göndərilmişəm" (Rəmzu'l-əhadis, səh. 245) buyurmuşdur. Müsəlmanı bir ağaca bənzətsək, onun kökü iman, kolları əməl, yarpaqları elm, meyvəsi isə gözəl əxlaq və fəzilətdir. Qurani-Kərim və Peyğəmbərimizin sünnəsi bütün canlılara və cansızlara həyat verən torpaq, su, hava və günəş kimidir. Necə ki, bir bağban körpə ağacı əkib illərlə ona qulluq edər və nəticədə ondan meyvə gözləyir, müsəlmandan da gözlənilən şey gözəl əxlaqdır. Ağacın ən şirin və ən faydalı yeri onun meyvəsi olduğu kimi, müsəlmanın ən gözəl yönü də əxlaq sahibi olmasıdır. Çünki Peyğəmbərimiz (s.ə.s.) buyurmuşdur ki, "Möminlərin iman baxımınan ən üstün olanları əxlaq baxımından ən gözəl olanlarıdır" (Rəmzu'l-əhadis, səh. 81).\nGözəl əxlaq məsələsində Həzrəti Peyğəmbəri özümüzə örnək götürməliyik. Bir ayədə belə buyurulur: "Həqiqətən, Allahın Rəsulu Allaha, qiyamət gününə ümid bəsləyənlər və Allahı çox zikr edənlər üçün gözəl örnəkdir" (Əhzab, 21). Səhabələr Hz Muhəmmədi (s.ə.s.) özlərinə örnək götürüb hər məsələdə onun sünnəsinə tabe olduqları üçün qısa zamanda kamilliyə nail olmuşdular.\nBilirik ki, dövrümüzdə bir çox cəmiyyətlərdə əxlaq böhranı və problemlər mövcuddur. Müxtəlif millətlərin maddi və texniki baxımdan inkişaf edib daha çox imkanlardan istifadə etmələrinə baxmayaraq, əxlaqi cəhətdən tənəzzülə doğru getdikləri bir gerçəklikdir. Bu böhran və tənəzzüldən xilas yolu İslam əxlaqını öyrənib yaşamaqdır. Bunun üçün yetişən nəsillərə İslam dinini öyrətməli, dini hökmlərə və əxlaqi qaydalara uyğun hərəkət edərək gənclərə örnək olmalıyıq. Bir cəmiyyət olaraq huzur və səadətə yalnız bu yolla nail ola bilərik.\nİslam əxlaqının düzgün yaşandığı cəmiyyətlərdə qardaş qardaşı əsla öldürməz. Heç kim başqasının malına və namusuna göz dikməz. Uşaqlar böyüklərə hörmət edər, böyüklər də uşaqlara şəfqət və mərhəmət göstərərlər. Dünyaları belə olanların axirət həyatlarını Həzrəti Peyğəmbərin (s.ə.s.) dili ilə təsvir edək:\n"Qiyamət günündə mənə ən yaxın və mənim üçün ən sevimli olanınız əxlaqı ən gözəl olanınızdır. Məndən ən uzaq və mənim üçün ən sevilməyən olanınız isə, çox danışan, uzun və lüzumsuz nitq söyləyən və təkəbbürlü olanlarınızdır" (Tirmizi, Sünən, c 4, səh. 370).\nİnsanların kamilliyə nail olması gözəl əxlaqa sahib olmalarıyla mümkündür. Yetişmiş və kamil olanlar, gözəl əxlaq və ədəb sahibi olanlardır. Dinimiz gözəl əxlaq sahibi olmaq üçün lazım olan hər şeyi əmr və tövsiyə etmiş, pis olan hər hərəkəti isə qadağan etmişdir. Dünyanın nizamı da əxlaqdan asılıdır. Çünki cəmiyyət içində rahatlıq, sakitlik və əmin-amanlığın ola bilməsi üçün fərdlərin əxlaq sahibi olmaları və bir-birlərinin haqlarına hörmət etmələri lazımdır. Cəmiyyətin hər bir fərdi haqsızlıq etməkdən, başqalarına zərər verməkdən çəkinməlidir. İnsanın cəmiyyət içində etibar qazanması, sayılıb sevilməsi məsələsində gözəl əxlaqlı olmasının əhəmiyyət böyükdür. Gözəl əxlaqlı olan müsəlmanlar Allah və rəsulu qatında sevimli olduqları kimi, insanlar tərəfindən də sevgi və ehtiram görərlər. Bunun üçün də deyilmişdir ki, "insanın ədəbi qızıldan qiymətlidir". Gözəl əxlaqlı olmağın faydasını insan həm dünyada, həm də axirətdə görər.\nƏziz müsəlman qardaşlırımız!\nGözəl əxlaqı əldə etmək və əxlaqlı ömür sürmək üçün hər bir müsəlman Uca Allahın əmrlərinə boyun əyib, qadağan etdiyi şeylərdən çəkinməli; Həzrəti Peyğəmbərin sünnəsinə uyğun hərəkət etməli; hər cür haram, zülm və haqsızlıqdan uzaq durmalı; gizli və açıq hər yerdə, Allahın hüzurunda olduğunu xatırlamalı; günah və faydasız olan sözləri söyləməyib, az və faydalı danışmalı; vaxtı boş yerə keçirməyib, dünya və axirət üçün yararlı olan bir işlə məşğul olmalı; heç kimin əleyhində danışmamalı və heç kimi narahat etməməli; əlindən gələn qədər hər kəsə maddi və mənəvi yardım etməli; böyüklərə hörmət, uşaqlara şəfqət göstərməli; təvazökar, səmimi, şirindil və üzügülər olmalıdır.


Ölkədə insandan çox silah var - ABŞ dünyanın terror mərkəzinə çevrilir... - Pia.az\nÖlkədə insandan çox silah var - ABŞ dünyanın terror mərkəzinə çevrilir...\n“Milli Tüfəng Dərnəyi” 2016-cı ildə Trampın prezident seçilməsi üçün 30 milyon dollardan çox pul xərcləyib\n“Yeni Şafak” qəzeti, Türkiyə, 6 avqust 2019-cu il\nABŞ-ın 3 ayrı ştatında həftə sonu baş tutan hücumlarda 29 insan həyatını itirib. Hücumların “ağ dərili irqçi” əsaslarla baş verdiyi yönündə ciddi sübutlar var. ABŞ prezidenti Tramp isə yenə hücumçuların sadəcə olaraq “ruhi xəstə” olduğunu deməklə kifayətlənib. Tramp ağ irqçiliyin təhdid olduğunu etiraf etmək istəmir. Demokratlar isə Trampı Ağ İrqçi şiddətini qızışdırmaqda günahlandırırlar. Tramp yaxın zamanda bir mitinqdə əslən köçkün olan 4 Demokrat millət vəkilinin ölkələrinə geri qayıtmalarını istəyib, mitinqdə isə “onları geri göndər” sədaları yüksəlib.\nKöçkünlər Avropada yüksələn irqçi sağın hədəfinə çevriliblər. Ağ dərili irqçilər ABŞ-a və Avropaya xas “ağ-xristian” cizgisinin köçkünlər tərəfindən parçalandığını müdafiə edirlər. Tramp da Avropanın köçkünləri qəbul etməsinin “Avropanın cizgisini zədələdiyini” bildirmişdi.\n2019-un mart ayında Yeni Zelandiyada ağ dərili irqçi bir terrorçunun 2 ayrı məscidə hücum etməsi nəticəsində 51 müsəlman qətlə yetirilmişdi. Həftə sonu Texasın sərhəd şəhərlərindən olan el-Pasoda bir ticarət mərkəzinə hücum edərək 19 nəfəri öldürən cinayətkar bu Yeni Zelandiya terrorçusuna təriflər yağdırıb. Yeni Zelandiya terrorçusu isə 2011-də Norveçdə 77 nəfəri qətlə yetirən Anders Brevikdən ilhamlandığını deyib. Ağ dərili irqçilər arasındakı bu əlaqələr qlobal bir terror şəbəkəsinə işarə edir.\nƏvvəlki kütləvi hücumlardan sonra fərdi silahlanma ilə bağlı bir kampaniya yaradılıb. Demokratların üstünlük təşkil etdiyi Nümayəndələr Palatası isə fərdi silahlanmanı məhdudlaşdıran bir qanun layihəsi qəbul edib. Layihənin qüvvəyə minməsi üçün onu Senatda təsdiq etmək lazım idi. Respublikaçıların nəzarət etdiyi Senatda böyük bir qismə liderlik edən Miç Mekkonel isə layihəni ümumi məclisə təqdim etməyib. Demokratlar Mekkonelə çağırış edərək layihəni məclisə gətirməsini tələb ediblər. Lakin Mekkonelin konkret bir açıqlama verməməsi diqqəti cəlb edib.\nABŞ adam başına düşən silah sayına görə dünyada birinci yerdədir. Odlu silahlarla gündə təxminən 100 insan həyatını itirir. Hər 100 nəfərə təxminən 120 silah düşür. Yəni ölkədə silahların sayı insanlardan daha çoxdur. ABŞ dünya əhalisinin 4,4%-nə, sivil silahların isə, demək olar, yarısına sahibdir. Dünya miqyasında silahlı ölümlərin yarısından çoxuna ev sahibliyi edən 6 ölkə içində ABŞ 2-ci yerdədir.\n“Fərdi silahlanma”ya məhdudiyyətlər gətirilməsinə qarşı olan ən güclü lobbi isə 5 milyondan çox üzvü olan “Milli Tüfəng Dərnəyi”dir (NRA). NRA 2016-cı ildəki prezident seçkilərində Trampın seçilməsi üçün 30 milyon dollardan çox pul xərcləyib. NRA-nın rəhbəri Carol Dodqen Midous, eyni zamanda, “Amerika Mühafizəkarlar Birliyi”ndə də rəhbər köməkçisidir. Midous, həmçinin, Corciya ştatında 3 dönəm “Respublika Milli Komitəsi”nin üzvü olub.\n2019-un aprel ayında NRA-nın rəhbəri seçilən Midous verdiyi bir reportajda Trampın 2-ci dəfə prezident seçilməsi üçün çox çalışacağını bildirib. ABŞ-da mühafizəkar siyasətçilər seçkilərdən əvvəl kovboy papaqları və silahları ilə poz verərək NRA-ya salam göndəriblər.\nQeyd edək ki, Tramp da 2019-un aprel ayında keçirilən NRA iclasında fərdi silahlanma üçün mübarizə aparacağına dair söz verib. “BMT Silah Ticarəti Sazişi”ndən ABŞ-ın imzasını çəkəcəyi ilə bağlı bir sənəd imzalayan Tramp bildirib ki, BMT yaxın bir zamanda ABŞ-ın bu sazişi rədd etməsinə dair rəsmi bir bildiriş alacaq. Başqa bir NRA iclasında isə silahlanma hüquqlarının mühasirədə olduğunu deyən Tramp silah hüquqlarını məhdudlaşdırmaq istəyən Demokratları sərt şəkildə tənqid edib.\nDemokratlar “Ağ İrqçi terror”u və “fərdi silahlanma”nı 2020-ci il seçkilərində effektiv bir kampaniya halına gətirmək istəyirlər. NRA başda olmaqla, bütün silah lobbiləri isə ən yaxın müttəfiqləri olan Respublikaçıların qalib gəlməsi üçün daha çox pul xərcləyəcəklər. ABŞ həm öz içində, həm də dünyada silahlanma yarışını təşviq edir. Görək amerikalılar “Hərbi-Sənaye Kompleksi” adlandırdıqları bu canavarının, bu “ölüm lobbisi”nin qarşısını ala biləcəklərmi?\nEtiket: Tramp ABŞ silah irqçilik Demokratlar MTD Avropa